text:
Markus
Chapter 15
Ban beungoh that, banmandum Mahkamah Agama, meunan cit Imeum-imeum ulée, peumimpén-peumimpén Yahudi dan gurée-gurée agama bagaih that jimeurok pakat. Awaknyan laju jibeuleunggu Isa Almaseh, dan jiba laju ubak Pilatus.
2 Pilatus laju jitanyong ubak Isa, "Peu kheueh beutôi gata raja ureuëng Yahudi?" "Meunan kheueh kheun gata," jaweueb Isa.
3 Imeum-imeum ulée laju jipeugah ubak Pilatus keuhai buet-buet nyang salah nyang ka geupeubuet lé Isa.
4 Laju jitanyong lom lé Pilatus ubak Isa, "Peu kheueh hana cit gata jaweueb, ci gata peugah? Kalon kheueh, padub na jai jih tudohan nyang awaknyan tudoh ateueh Gata!"
5 Teuma Isa sagai-sagai hana geutem jaweueb le sampoe Pilatus hireuen lumpah na.
6 Tieb-tieb na Peurayaan Paskah, lazem jih Pilatus jipeuleueh sidroe ureuëng huköman meunurot nyang jipiléh lé rakyat.
7 Lam peunjara, lamkawan ureuëng-ureuëng beurontak nyang jipoh maté ureuëng bak watée na karu ka-ak ka-ok, na sidroe ureuëng nyang nan jih Barabas.
8 Ureuëng ramé ka meusapat nibak teumpat nyan dan jilakée laju ubak Pilatus mangat jipeuleueh sidroe ureuëng huköman lagée nyang ka-ka.
9 Laju jitanyong lé Pilatus ubak awaknyan, "Peu kheueh gata tem, jeuet ulôn peuleueh keu gatanyoe raja ureuëng Yahudi nyan keu gata?"
10 Sabab Pilatus jiteupeu bahwa Imeum-imeum ulée nyan jiseurah Isa ubak gobnyan sabab Imeum-imeum nyan bingiek até.
11 Teuma lé Imeum-imeum ulée laju jipiteunah ureuëng ramé mangat Pilatus jipeuleueh Barabas keu awaknyan.
12 Teuma jipeugah lom lé Pilatus ubak ureuëng ramé nyan, "Meunyoe meunan, peue nyang harôh lôn peusaneut ateueh ureuëng nyang gata peugah raja ureuëng Yahudi nyan?"
13 Sira jikuk-kuk ureuëng ramé nyan jipeugah, "Saleb laju ureuëng nyan!"
14 "Teuma peue nyang ka jipeubuet nyang salah lé Ureuëng nyoe?" jitanyong lé Pilatus bak ureuëng ramé nyan. Laju awaknyan jikuk-kuk nyang leubeh teuga lom, "Saleb laju ureuëng nyan!"
15 Pilatus keuneuk peumangat até ureuëng ramé nyan, teuma laju jipeuleueh Barabas keu awaknyan. Óh lheueh nyan jiyue laju bak ureuëng laén mangat jiseunuét Isa, laju jijok keu jisaleb.
16 Isa laju jiba lé sidadu-sidadu ubak kantô peungadelan nibak meuligoe gubunur. Óh lheueh nyan banmandum pasokan jiyue meugumpôi.
17 Óh lheueh nyan lé awak nyan laju jipeungui bajée jubah ungu keu Isa, dan jipeugét mahkota nibak ranteng-ranteng nyang meuduro, óh lheueh nyan laju jipeuseuôn bak ulée Isa.
18 Óh ka lheueh nyan awaknyan laju jibri saleuem ubak Gobnyan, "Delat Po Raja ureuëng Yahudi!"
19 Ulée Isa laju jiseukok ngon tungkat, óh lheueh nyan laju jiludah Gobnyan dan jiseumah sujut dikeue Gobnyan.
20 Óh ka lheueh jihina Isa lagée nyan, bajée jubah ungu nyan laju jisuet lé awaknyan dan jipeusok laju bajée Gobnyan keudroe. Óh lheueh nyan laju jiba Isa uluwa keu jijak saleb.
21 Bak teungoh rot ueh awaknyan jipaksa bak sidroe ureuëng jiyue gulam saleb Isa. Ureuëng nyan ban teuka nibak gampông keuneuk jak u banda. (Nan ureuëng nyan Simon, -- asai jih di Kirene -- ayah nibak Alexander dan Rufus.)
22 Isa laju jiba ubak teumpat nyang nan jih Golgota, makna jih, "Teumpat bruek ulée".
23 Bak teumpat nyan awaknyan jikeuneuk bri ubak Gobnyan ié anggô nyang ka meujampu ngon mur, teuma Isa hana geutem jieb ié anggô nyan.
24 Óh lheueh nyan awaknyan laju jisaleb Isa, dan peukayan Gobnyan laju jibagi-bagi ngon cara ji-undi mangat teuteupeu jeumba maséng-maséng awaknyan.
25 Watée ji saleb Isa nyan poh sikureueng beungoh.
26 Bak pucak saleb nyan jituléh ngon tulésan keuhai peu nyang jitudôh keu Isa nyan, su jih na kheueh lagée nyoe: "Raja Ureuëng Yahudi".
27 Meusigoe ngon Isa na teuma awaknyan saleb dua droe ureuëng peurampok; sidroe blaih uneuen dan sidroe teuk blaih wie Gobnyan.
28 Deungon na lagée nyan ka jeuet kheueh lagée na teutuléh lam Alkitab; na kheueh: "Gobnyan jianggab saban lagée ureuëng-ureuëng jeuhet."
29 Ureuëng-ureuëng nyang na jijak rot nyan jiasek-asek ulée sira jihina Isa. Jipeugah lé awaknyan lagée nyoe, "Hei, kah nyang keuneuk reuloh Baét Allah dan kahpeudong teuma lam timpo lhée uroe.
30 Ci kah tron ateueh saleb nyan dan laju kahjak peuseulamat droe!"
31 Meunan cit deungon imeum-imeum ulée dan gurée-gurée agama jihina Isa. Awaknyan jimarit sabe keudroe-droe, "Jihnyan jipeuseulamat ureuëng laén, teuma droe jih keudroe hana hase jipeuseulamat!
32 Meunyoe jihnyan raja Israel, Raja nyang ba Seulamat, bah kheueh jihnyan jinoe jitron nibak saleb nyan, mangat kamoe ngieng dan kamoe patéh keu jihnyan!" Ureuëng-ureuëng nyang saleb meusajan ngon Isa nyan pih jihina Gobnyan.
33 Watée cot uroe timang, bansaboh nanggroe nyan ka seupôt hán deuh sapeue.
34 Dan óh ka troh poh lhée seupôt, Isa geuklik sira geudumpék ngon su nyang teuga, "Eloi, Eloi, lama sabakhtani?" Nyang makna jih, "Allah Po, Allah Po, pakon Droeneueh neutinggai Lôn?"
35 Na padub droe ureuëng nyang na disinan jideungoe su geuklik nyan, dan laju jipeugah, "Deungoe kheueh nyan, Ureuëng nyan teungoh jihôi Elia!"
36 Sidroe ureuëng lam kawan awaknyan bagaih that jijak cok bungöng kareueng, bungöng kareueng nyan jipeunom laju lam ié anggô masam. Óh lheueh nyan bungöng kareueng nyan laju jilat bak ujong reunong, dan jisunyueng laju bak bibi Isa, sira jipeugah lagée nyoe, "Preh ilée, bah tangieng peu kheueh Elia teuka jijak peutron Jihnyan bak kayée saleb nyan."
37 Óh lheueh nyan Isa geuklik lom, dan Gobnyan pih meuninggai donya.
38 Ija tirée nyang na meugantung bak Baét Allah teupriek dua phon di ateueh sampoe u miyueb.
39 Panglima nyang na jidong dikeue saleb nyan, deuh jikalon pakriban Isa meuninggai. Dan laju jipeugah lé panglima nyan lagée nyoe, "Biet-biet that ureuëng nyoe na kheueh Aneuëk Allah!"
40 Disinan na cit padub droe ureuëng inong nyang na jikalon peue nyang ka teujadi nyan nibak jiôh. Lamkawan inong nyan na Salome, Maryam Magdalena, dan Maryam mak Yakobus nyang muda dan Yoses.
41 Awaknyan kheueh ureuëng-ureuëng nyang seutôt dan nyang tulông Isa watée Gobnyan na di Galilea. Dan jai that mantong ureuëng-ureuëng inong nyang laén nyang na bak teumpat nyan nyang ka teuka u Yerusalem meusajan-sajan ngon Isa.
42 Uroe karab malam watée Yusuf nibak Arimatea teuka. Ureuëng nyan anggota Mahkamah Agama nyang jihoreumat le gob. Dan Gobnyan pih teungoh geupreh-preh pajan masa jih Po teu Allah geupeu phon mat peurintah sibagoe Raja. Uroe nyan na kheueh uroe peusiab-siab (na kheueh uroe sigohlom uroe Sabat) Sabab nyan ngon hana teumakot Yusuf laju geujak meuhadab ubak Pilatus dan laju geulakée manyét Isa.
44 Pilatus hireuen that watée jideungoe bahwa Isa ka meuninggai donya. Jadi gobnyan laju geuyue ubak ureuëng laén mangat jijak hôi keumandan pasokan dan jitanyong ubak ureuëng nyan peu kheueh Isa ka treb meuninggai donya.
45 Óh ka lheueh jideungoe peue nyang ka jilapor lé keumandan pasokan nyan, barô kheueh jibri lé Pilatus mangat Yusuf geujakcok manyét Isa nyan.
46 Dan Yusuf pih laju geubloe ija lineun nyang haloh keu ija kapan dan óh ka lheueh geupeutron manyét Isa, laju geubalot ngon ija nyan. Óh lheueh nyan gobnyan laju geukeubah manyét nyan lam saboh kubu nyang geupeugét lam bukét batée. Óh lheueh nyan laju geugule sineuk batée nyang rayeuk keu ngon tôb babah pintoe kubu nyan.
47 Maryam Magdalena dan Maryam mak si Yoses geukalon pat Isa jipeukubu.


c: text/html

text:
Teubileueng
Chapter 31
TUHAN meufeureuman lom ubak Nabi Musa, "Gata jak tueng bila kheueh laju ubak ureuëng Midian sabab peue nyang ka awaknyan peubuet ateueh bansa Israel. Óh lheueh nyan gata teuma maté."
3 Teuma Nabi Musa geupeugah ubak bansa Israel, "Meusiab-siab kheueh keu tajak muprang: gata harôh tajak prang ureuëng Midian keu teujak peubuet huköman TUHAN ubak awaknyan.
4 Nibak tieb-tieb sukée bansa Israel, gata harôh tapeusiab siribée droe tantra keu jimaju u mideuen prang."
5 Teuma jipiléh kheueh siribée droe nibak tieb-tieb sukée bansa Israel, banmandum jih nyan na jeumeulah dua blaih ribée droe nyang ka siab keu jijak maju u mideuen prang.
6 Nabi Musa geuyue awaknyan jijak muprang meusajan-sajan deungon Pinehas aneuëk Imeum Eleazar. Pinehas jiba sajan barang-barang suci dan beureuguih-beureuguih guna jih keu teutujok sibagoe tanda-tanda.
7 Paih lagée peurintah TUHAN ubak Nabi Musa, ureuëng Israel laju jijak prang ureuëng Midian dan laju jijakpoh maté banmandum ureuëng agam awaknyan,
8 jitamong cit keunan limong droe raja Midian, awaknyan na kheueh Ewi, Rekem, Zur, Hur, dan Reba. Bileam, aneuëk Beor, meunan cit jipoh maté.
9 Ureuëng Israel laju jidrob ngon jiteuen ureuëng inong dan aneuëk-aneuëk manyak ureuëng Midian, dan jireupah teuma bubena beulatang peulara, meunan cit bubena hareuta keukayaan awaknyan.
10 Banda-banda dan khimah-khimah awaknyan pi jitot banmandum.
11 Óh lheueh nyan ureuëng-ureuëng Israel jijak cok laju bubena hareuta nyang jirampah nyan, jitamong cit keunan ureuëng nyang teuteuen dan beulatang peulara,
12 laju atranyan jijak ba ubak Nabi Musa dan Imeum Eleazar dan keu banmandum umat Israel. Nibak watée nyan awaknyan teungoh jipeudong khimah di ateueh darat Moab, nibak binéh Krueng Yordan, toe ngon banda Yerikho.
13 Teuma Nabi Musa, Imeum Eleazar dan banmandum peumimpén nyang laén nibak umat Israel laju jiteubiet nibak lam khimah keu jijak sambot tantra Israel nyang ka jiwoe nibak mideuen prang nyan.
14 Nabi Musa geubeungéh keu panglima-panglima prang nyan, ubak ulée pasokan dan ubak ulée laseukar nyang ban mantong jiwoe nibak prang.
15 Geupeugah lé gobnyan ubak awaknyan, "Pakon gatanyoe tapeubiyeu banmandum ureuëng inong nyan udeb?
16 Bukon kheueh ureuëng-ureuëng nyan nyang ka jiseutôt naseuhat Bileam, sampoe jibujuk umat Israel di Peor mangat jitinggai TUHAN? Dan nyan kheueh teuma nyang peuteuka beuncana u ateueh umat TUHAN!
17 Nyan, jinoenyoe tajak poh maté kheueh laju bubena aneuëk agam dan aneuëk inong nyang hanale gadih.
18 Teuma banmandum aneuëk inong nyang mantong peurawan jeuet gatacok keu gata.
19 Dan gata banmandum nyang ka gatamat manyét ureuëng maté harôh gata tinggai diluwa khimah-khimah nyang treb jih tujoh uroe. Nibak uroe nyang keu lhée dan nyang keu tujoh gata dan banmandum ureuëng inong nyang ka gata teun nyan harôh gata peuna upacara teupeu gleh droe.
20 Tieb-tieb siôn peukayan dan peue mantong nyang nibak kulét, bulée kaméng atawa kayée, nyan pi harôh kheueh teupeu suci."
21 Óh lheueh nyan di Imeum Eleazar geupeugah laju ubak mandum tantra nyang ban jiwoe nibak mideuen prang nyan, "Nyoe kheueh peuratoran-peuratoran nyang geubri lé TUHAN ubak Nabi Musa.
22 Peue-peue mantong nyang hana tutong meunyoe teutot ngon apui, lagée méuh, pirak, teumaga, beuso, timah putéh dan timah itam, harôh teupeu gleh atra nyan deungon cara teupeutamong u dalam apui. Óh lheueh nyan barang-barang nyan harôh kheueh teuma teu rhah sampoe gleh deungon ié upacara nyang teupeu suci mangat atra nyan hana jeuet keu kuto lé. Dan banmandum beunda nyang laén nyang tutong keunong apui harôh kheueh teupeu suci atra nyan deungon ié upacara nyang teupeu gleh nyan.
24 Nibak uroe nyang keutujoh harôh teuma rhah peukayan gata, barô kheueh gata hanale teupeugah kuto, dan jeuet gata tamong u dalam khimah-khimah."
25 TUHAN meufeureuman ubak Nabi Musa,
26 "Gata dan Imeum Eleazar meunan cit deungon banmandum peumimpén nyang laén nibak umat Israel, harôh kheueh gata itong banmandum hase hareuta nyang teureupah watée di mideuen prang, jitamong cit keunan ureuëng nyang teuteuen dan beulatang nyang laén.
27 Hase nibak hareuta nyang teureupah dimideuen prang nyan harôh gata bagi dua nyang sadub le jih; saboh jeumba keu tantra nyang ka jijak muprang dan saboh jeumba teuk keu umat nyang tinggai.
28 Keu jeumba Ulôn nyang khusos, Ulôn, TUHAN, nibak hak jeumba tantra nyan harôh kheueh gatacok saboh nibak tieb-tieb limong reutoh -- bah kheuehnyan nibak ureuëng-ureuëng nyang teuteuen, meunan cit nibak leumô, keuleudée, bubiri dan kaméng.
29 Gata jok kheueh nyan ubak Imeum Eleazar sibagoe peuseumahan khusos keu Ulôn, TUHAN.
30 Nibak jeumba nyang teubri keu umat Israel nyan, harôh teuma teucok saboh nibak tieb-tieb limong ploh, bah kheueh nyan nibak ureuëng-ureuëng nyang teuteuen, meunan cit nibak leumô, keuleudée, bubiri dan kaméng. Gata jok kheueh banmandum nyan ubak ureuëng Lewi nyang jiurôh Khimah Ulôn."
31 Nabi Musa dan Imeum Eleazar laju geupeubuet lagée nyang ka geupeurintah lé TUHAN ubak gobnyan.
32 Seulaén nyang ka jicok lé tantra keujeumba awaknyan, hase nyang teureupah nyan na jeumeulah jih: 675.000 boh bubiri dan kaméng, 72.000 boh leumô, 61.000 boh keuleudée, dan 32.000 droe aneuëk dara nyang mantong gadih.
36 Siteungoh nibak jeumeulah nyan harôh kheueh teubri keu tantra deungon reuncijih na kheueh lagéenyoe: 337.500 boh bubiri dan kaméng, dan nibak jeumeulah nyang 675 boh na kheueh keu meuneubri khusos ubak TUHAN; 36.000 boh leumô, 72 boh keu meuneubri khusos ubak TUHAN 30.500 boh keuleudée, 61 boh na kheueh keu meuneubri khusos ubak TUHAN; 16.000 droe aneuëk dara mantong gadih, 32 droe na kheueh keu meuneubri khusos ubak TUHAN.
41 Lé Nabi Musa geujok laju meuneubri khusos nyan ubak Imeum Eleazar keu geupeuseumah teuma ubak TUHAN, lagée nyang ka geupeurintah lé TUHAN.
42 Jeumba keu rakyat sadub meuneuweuek jih deungon jeumba tantra: 337.500 boh bubiri dan kaméng, 36.000 boh leumô, 30.500 boh keuleudée, dan 16.000 droe aneuëk dara nyang mantong gadih.
47 Lagée nyang geupeurintah lé TUHAN, Nabi Musa laju geucok saboh nibak tieb-tieb limong ploh droe tawanan dan beulatang, laju atra nyan geujok ubak ureuëng-ureuëng Lewi nyang meutugaih di Khimah TUHAN.
48 Óh ka seuleusoe lé panglima prang nyang ka jipimpén tantra Israel, laju jijak meuhadab ubak Nabi Musa
49 dan laju jilapor, "Teungku, kamoe ka kamoe itong bubena tantra dimiyueb kamoe. Teunyata jeumeulah awaknyan geunab, hana meusidroe pi nyang gadôh.
50 Sabab nyan kamoe na kamoe ba piasan-piasan méuh, gleueng jaroe ngon gleueng gaki, iencien, keurabu dan talo takue nyang ka jicok maséng-maséng. Banmandum nyoe kamoe seurah ubak TUHAN sibagoe peuseumahan kamoe, mangat TUHAN teutab geulindong kamoe."
51 Nabi Musa dan Imeum Eleazar geuteurimong laju méuh nyan, banmandum nyan na kheueh teupeugét lam bantuek piasan.
52 Nyang jipeuseumah lé panglima nyan na brat jih rab dua reutoh kilo gram.
53 Teuma di tantra nyan maséng-maséng ka jicok hase hareuta teureupah nibak mideuen prang nyan dan ka jingui keudroe jih maséng-maséng.
54 Teuma Nabi Musa dan Imeum Eleazar laju geuba méuh nyan ubak Khimah TUHAN keu geupeuseumah ubak TUHAN mangat TUHAN geulindong bansa Israel.

robotstxt: allowed

filter: keep


text:
Nabi Yeremia
Chapter 21
Zedekia raja di nanggroe Yehuda geukirém ubak ulôn Teungku Imeum Pasyhur bin Malkia, dan Teungku Imeum Zefanya bin Maaseya. Gobnyan geuyue ubak awaknyan mangat jipeutrok ubak ulôn nyang geulakée nyoe,
2 "Neulakée kheueh peutunyok ubak TUHAN keu geutanyoe, sabab Nebukadnezar raja Babel deungon pasokan jihnyan teungoh geukeupong banda nyoe. Mungken TUHAN geupeuna keu ajaéban keu geutanyoe, dan geupaksa Nebukadnezar jitarék surot pasokan jih."
3 Laju TUHAN meufeureuman ubak ulôn, dan ulôn laju lôn yue ubak ureuëng-ureuëng nyang jikirém nyan
4 mangat jijak peugah ubak Zedekia bahwa TUHAN, Po teu Allah Israel, geupeugah lagée nyoe, "Zedekia, Ulôn ku peutaloe pasokan gata nyang teungoh meu heungko jilawan raja Babel dan pasokan jihnyan. Sinjata-sinjata tantra gata Lôn tumpok di teungoh-teungoh banda.
5 Ulôn keudroe nyang jak prang gata deungon habéh teunaga dan deungon beungéh nyang hana amphon.
6 Peunduduek banda nyoe Lôn poh maté; bah kheueh nyan manusia meunan cit deungon beulatang teuma maté sabab bala peunyakét nyang luwabiasa.
7 Gata dan banmandum peugawée gata dan ureuëng-ureuëng nyang teuhinda di mideuen prang, deuek dan wabah peunyakét, banmandum Lôn peubiyeu jidrob lé Raja Nebukadnezar dan lé musoh-musoh nyang keuneuk drob gata. Nebukadnezar jipeu maté gata banmandum deungon hana amphon dan hana gaséh sayang. Ulôn, TUHAN, ka Lôn peugah haba."
8 Laju TUHAN geuyue ubak ulôn mangat lôn peugah lagée nyoe ubak umat Gobnyan, "Deungoe kheueh nyoe! Ulôn, TUHAN, Lôn yue piléh bak gata saboh piléhan: rot nyang teujak ubak udeb, atawa rot nyang teujak ubak maté.
9 Tieb-tieb ureuëng nyang na tinggai lam banda ureuëng nyan teuma maté lé sabab prang, deuek atawa sabab wabah peunyakét. Teuma awaknyan nyang jiteubiet keujijak seurah droe ubak ureuëng Babel nyang teungoh jiprang banda nyoe, teuhinda dan hana teupoh maté.
10 Ulôn ka Lôn peuputôh keuteupeuhanco banda nyoe, dan hana Lôn wéueh. Banda nyoe teuseurah ubak raja Babel; raja nyan nyang tot banda nyoe sampoe habéh hana tinggai meusapeue pih. Ulôn, TUHAN, ka Lôn peugah haba."
11 TUHAN meufeureuman ubak ulôn geuyue peusampoe peusan nyoe ubak keuluwarga raja Yehuda, keuturonan Nabi Daud: "Deungoe kheueh peue nyang Ulôn, TUHAN, peugah. Gata useuha kheueh mangat keuadelan beuna tapeujak tieb-tieb uroe. Tapeulheueh kheueh ureuëng nyang jipraih ngon jitindéeh nibak keukuasaan ureuëng nyang praih ngon nyang tindéeh nyan. Meunyoe hana, buet nyang jeuhet nyang gata peubuet nyan meutamah beungéh lé Ulôn lagée apui hu nyang hana hase teupeulon."
13 Óh lheueh nyan TUHAN geupeugah ubak Yerusalem, "He Yerusalem! Teuduek gata leubeh manyang nibak pantôn-pantôn nyang na ban sikeulileng gata. Gata lagée bukét batée nyang meucula bak padang nyang rata, teuma Ulôn kulawan gata. Gata neupeugah bahwa hana meusidroe nyang hase jijak prang gata atawa nyang heuntam kuta-kuta gata,
14 teuma Ulôn Lôn huköm gata sabab buet gata. Meuligoe gata Ulôn tot, dan peue-peue mantong nyang na nibak binéh nyan tutong hana nyang tinggai. Ulôn, TUHAN, ka Lôn peugah haba."


text:
Nehemia
Chapter 10
Ureuëng nyang phon that teken nyan na kheueh Gubunur Nehemia bin Hakhalya. Óh lheueh nyan geuseutôt lé Zedekia. Óh lheuehnyan ureuëng-ureuëng nyang teupeugah nyoe:
2 Teungku-teungku imeum Seraya, Azarya, Yeremia, Pasyhur, Amarya, Malkia, Hatus, Sebanya, Malukh, Harim, Meremot, Obaja, Daniel, Gineton, Barukh, Mesulam, Abia, Miyamin, Maazya, Bilgal dan Semaya.
9 Ureuëng-ureuëng Lewi Yesua aneuëk Azanya, Binui keuturonan kawöm Henadad, Kadmiel, Sebanya, Hodia, Kelita, Pelaya, Hanan, Mikha, Rehob, Hasabya, Zakur, Serebya, Sebanya, Hodia, Bani dan Beninu.
14 Peumimpén-peumimpén bansa Paros, Pahat-Moab, Elam, Zatu, Bani, Buni, Azgad, Bebai, Adonia, Bigwai, Adin, Ater, Hizkia, Azur, Hodia, Hasum, Bezai, Harif, Anatot, Nebai, Magpias, Mesulam, Hezir, Mesezabeel, Zadok, Yadua, Pelaca, Hanan, Anaya, Hosea, Hananya, Hasub, Halohes, Pilha, Sobek, Rehum, Hasabna, Maaseya, Ahia, Hanan, Anan, Malukh, Harim dan Baana.
28 Kamoe, rakyat Israel, banmandum teungku imeum, ureuëng-ureuëng Lewi, ureuëng nyang jaga babah pintoe geureubang Baét TUHAN, ureuëng peumeuén musik dan ureuëng-ureuëng nyang meukeureuja di Baét TUHAN, meunan cit deungon peurumoh dan aneuëk-aneuëk kamoe nyang kaseb rayeuk keu jimuphom dan banmandum ureuëng nyang taát ubak huköm Allah dan ka jipeuaséng droe nibak bansa aséng nyang na tinggai di nanggroe kamoe.
29 Kamoe banmandum kamoe peugabong droe deungon bubena peumimpén kamoe dan kamoe meusumpah mangat hase udeb nyang sisuai deungon huköm Po teu Allah nyang ka geubri keukamoe deungon peurantaraan Nabi Musa, hamba Gobnyan. Seumoga Po teu Allah geukutok kamoe meunyoe kamoe meuiengkeue ubak janji nyan. Meunan cit kamoe meusumpah kamoe peubuet banmandum peurintah, huköm dan peuratoran TUHAN, Allah kamoe.
30 Dan kamoe meusumpah bahwa kamoe hana kamoe meukawen le deungon bansa aséng nyang na tinggai di nanggroe kamoe.
31 Meunyoe na bansa aséng nyang jikeuneuk peubloe gandom atawa barang peue mantong keu kamoe nibak uroe Sabat atawa uroe suci nyang laén, atranyan hana kamoe bloe. Nibak tieb-tieb thon nyang keutujoh, kamoe hana kamoe tron ublang dan meunan cit hana teuma kamoe jak tunggée utang.
32 Tieb-tieb thon kamoe maséng-maséng teutab kamoe seudeukah limong gram pirak keu anggaran beulanja Baét TUHAN.
33 Meunan cit kamoe teutab kamoe peuna peue-peue nyang peureulée keu iébadat di Baét TUHAN, lagée; ruti peuseumah, peuseumahan gandom tieb-tieb uroe, beulatang keu keureubeuen nyang teutot tieb-tieb uroe, peuseumahan suci nyang laén, keureubeuen-keureubeuen teupeu amphon desya Israel, dan peue mantong nyang teupeureulée keu Baét TUHAN.
34 Kamoe, banmandum rakyat, bubena teungku imeum dan ureuëng-ureuëng Lewi, kamoe tiek undi tieb-tieb thon keu teupeuteuntée kawöm nyang toh nyang harôh jikeubah kayée apui keu teupeuseumahan keureubeuen-keureubeuen keu TUHAN Allah kamoe, nyang na meunurot peuratoran Huköm.
35 Tieb-tieb thon teuma kamoe ba u Baét TUHAN hase gandom nyang phon teupot dan boh-boh kayée nyang phon-phon masak di ateueh bak kayée kamoe.
36 Meunan cit teuma kamoe ba aneuëk agam kamoe nyang tuha ubak teungku imeum di Baét TUHAN mangat teujok ubak Po teu Allah, nyang sisuai deungon peuratoran Huköm. Meunan cit kamoe bri teuma aneuëk leumô, aneuëk bubiri atawa aneuëk kaméng kamoe nyang phon lahé.
37 Meunan cit teuma kamoe ba ubak teungku imeum di Baét TUHAN gandom kamoe nyang ka kamoe cawoe nyang phon that teupot di ateueh bak jih tieb-tieb thon, meunan cit deungon peuseumahan-peuseumahan nyang laén lagée ié anggô, minyéuk zaiton, dan peue mantong boh-boh kayée. Peuseumahan-peuseumahan nibak hase blang kamoe teuma kamoe ba ubak ureuëng-ureuëng Lewi nyang jak kuteb peuseumahan-peuseumahan siper siploh di banda-banda tani.
38 Teuma beuna sidroe lamkawan teungku imeum keuturonan Nabi Harun nyang jeuet keu rakan ureuëng Lewi nyan meunyoe awaknyan meutugaih geujak kuteb peuseumahan siper siploh nyan. Dan siper siploh teuma nibak peuseumahan nyan harôh jiba lé ureuëng Lewi keu kama-kama keuneubah nyang na di Baét TUHAN.
39 Rakyat Israel dan ureuëng-ureuëng Lewi harôh teuma jiba sumbangan teutab lagée gandom, anggô, minyéuk zaiton ubak kama keuneubah di teumpat teukeubah alat-alat Baét TUHAN. Disinan cit teuma teumpat tinggai teungku imeum nyang teungoh meutugaih, ureuëng nyang jaga Baét TUHAN dan ureuëng meuca-e. Kamoe hana lalée le kamoe rawat Baét TUHAN kamoe.


text:
Nabi Yesaya
Chapter 60
Beudôh kheueh dan beujeuet kheueh keu trang, he Yerusalem, sabab trang keuseulamatan gata ka teuka; Allah geupeu peungeuh gata deungon keumuliaan Gobnyan.
2 Bumoe habéh teutôb deungon seupôt, bansa-bansa pi ka habéh keunong seupôt buta; teuma trang TUHAN geudong ateueh gata, cahya keuteuka Gobnyan ka jeuet keunyata di ateueh gata.
3 Bansa-bansa nyang laén laju jijak meuron-ron ubak trang gata, raja-raja teutarek lé cahya nyang teubiet keu gata.
4 Ngieng kheueh peue nyang ka teujadi ban seukeulileng gata; rakyat meuhimpon keujijakwoe ubak gata. Aneuëk-aneuëk gata nyang agam teuka di jiôh, aneuëk-aneuëk gata nyang inong teutiengkue.
5 Ban tangieng nyan gata hireuen dan ruman gata meucahya; gata teuharu dan rayeuk that até. Hareuta bansa-bansa laju jiba ubak gata, keukayaan di meurandeh laôt teuka meulimpah ubak gata.
6 Nanggroe gata habéh jihudôm lé unta nyan le, awaknyan teuka di Midian dan Efa. Di Syeba le jiba lé ureuëng méuh ngon keumeunyan, sira jipujoe buet TUHAN.
7 Kaméng bubiri Kedar jiba keu gata bubiri agam nibak Nebayot kateukeubah keu iébadat gata. Keureubeuen nyan keubit that galak até TUHAN Gobnyan jipeuramé Baét Gobnyan nyang peunoh keuagongan.
8 Peu kheueh nyan nyang meulayang lagée awan lagée cicém mirah pati nyang teungoh po jiwoe bak cintra?
9 Nyan kheueh kapai-kapai nyang teuka meusaôh meuasoe umat Po teu Allah teupeuwoe di nanggroe jiôh. Pirak dan méuh na jiba sajan keu teupujoe TUHAN Allah gata; keu Po teu Allah Israel Nyang Mahasuci, nyang peujeuet umat Gobnyan teuhoreumati.
10 TUHAN meufeureuman ubak Yerusalem, "Ureuëng aséng jipeudong lom bintéh beuton gata, dan bubena raja jipeutimang gata. Yoh masa ilée Ulôn huköm gata bak watée Ulôn teungoh teuka beungéh, teuma watée nyoe Ulôn ka teuka gaséh sayang.
11 Uroe malam babah pintoe geureubang gata teutab teuhah, mangat hareuta keukayaan bansa-bansa laén jijak intat ubak gata, meunan cit deungon raja-raja awaknyan sibagoe tawanan.
12 Bansa dan keurajeuen nanggroe nyang hanajitem tundok ubak gata, bansa dan keurajeuen nanggroe nyan binasa dan gadôh sapan sapa.
13 Keubanggaan uteuen Libanon jiangkot ubak gata kayée bak beurangan, bak ceumara dan bak aron keuteupeudong Baét Lôn meutamah seumarak, dan teupeulagak teumpat meugiloe Lôn.
14 Aneuëk-aneuëk miet nyang tindéeh gata jijak sujut, nyang ka lheueh jihina gata jitundok, gata teuboh nan 'Banda TUHAN', 'Sion, Banda Allah Kudus Israel'.
15 Gata hana jitinggai dan jibanci, dan hana jipeubiyeu seungue ngon seungab. Gata Ulôn peujeuet keubanggaan nyang abadi, teumpat meugeumbira siumu masa.
16 Gata jipeulara lé bansa-bansa dan lé raja-raja, lagée sidroe ma geupeulara aneuëk gobnyan. Dan barô kheueh gata teupeue bahwa Ulôn nyoe na kheueh TUHAN, Peuseulamat gata, dan bahwa Po teu Allah Israel nyang teuga nyang peuleueh gata.
17 Ulôn ba méuh sibagoe geunantoe peurunggu, dan pirak sibagoe geunantoe beuso. Ulôn jok peurunggu sibagoe geunantoe kayée, dan beuso sibagoe geunantoe batée. Nanggroe gata Lôn peujeuet aman dan teuntram, dan jipeurintah deungon cara ade.
18 Hana le haba keuhai keukeurasan di nanggroe gata, keuhai nyang hanco dan nyang reuloh di wilayah gata. Lagée bintéh beuton nyang kukôh Ulôn lindong gata, dan gata tapujoe Ulôn sibagoe nyang peuseulamat gata.
19 Gata hana peureulée jipeutrang lé mata uroe óh watée uroe, dan hana peureulée jipeutrang lé buleuen óh watée malam. Sabab Ulôn TUHAN nyang peu peungeuh abadi keu gata, Ulôn peutrang gata deungon keuagongan Lôn.
20 Keu gata na mata uroe nyang hántom ji lôb, dan buleuen nyang hántom ubit. Sabab Ulôn TUHAN nyang peutrang gata siumu masa masa meuseudeh gata teuma habéh.
21 Peunduduek gata jijak buet deungon beutôi, awaknyan meuteumé nanggroe keu siumu masa. Awaknyan lagée kayée teugasi nyang Lôn pula keudroe, keu Ulôn jiteupeue keuagongan Lôn.
22 Meunan cit lé keuluwarga nyang ubit ngon hina teuma jeuet keu bansa nyang raya dan teuga. Ulôn TUHAN bagaih meutindak, bak saát nyang teupat."


text:
Surat Ad-Dukhan
Surat Ad-Dukhan (bahsa Arab: الدخان, Ad-Dukhān, "Sagôp") nakeuh surat nyang keu-44 lam Al-Qur'an. Jeumeulah ayat surat nyoe nakeuh 59 ayat nyang rôh lam kawan Surat Makkiyah. Narit Ad-Dukhan geucok nibak ayat keu-10 lam surat nyoe.
Asoe surat[peusaneut | peusaneut nè]
- Meuiman
- Dalil nyang geupeutrang meunyoe Nabi Muhammad nakeuh sidroe nabi ngön rasul.
- Riyôh-riyoh bak uroe kiamat.
- Bak uroe kiamat, amai sidroe-droe ureueng nyang jeuet keu peunulông bak uroe nyan.
- Azeueb ngön apôh-apah nyang akan jitumèe lé ureueng kaphé bak uroe kiamat; salang ureueng nyang meuiman akan geutumèe ni'mat ngön seunang nibak Allah.
- Riwayat
- La'én-la'én
- Awai phôn neupeutrön Al-Qur'an nakeuh bak malam Lailatul Qadar.
- Ureueng-ureueng kaphé jimeuiman mantöng-mantöng bak watèe geubri bala atawa azeueb. Meunyoe bala nyan ka gadöh, ureueng nyan jimeukaphé keulayi.
- Na hikeumah bak neupeujeuet langèt ngön bumoe lé Allah.


text:
Keuluaran
Chapter 13
TUHAN meufeureuman ubak Nabi Musa, "Peuseumah kheueh banmandum aneuëk agam nyang tuha keu Ulôn.
2 Tieb-tieb aneuëk agam nyang tuha nibak ureuëng Israel, dan tieb-tieb beulatang peulara nyang agam nyang phon lahé, na kheueh atra Ulôn."
3 Nabi Musa geupeugah ubak bansa Israel, "Nibak uroenyoe TUHAN geupeubeubaih gata ngon kuasa Gobnyan nyang raya, sampoe gata banmandum hase tateubiet nibak nanggroe Meusé, bak teumpat gata jicok keubudak. Sababnyan, peuingat kheueh uroe nyoe. Bék gata pajoh ruti nyang hana meurago.
4 Bak uroenyoe, tanggai sa buleuen Abib atawa buleuen sa, gata tatinggai nanggroe Meusé.
5 Deungon meusumpah TUHAN ka geumeujanji ubak indatu gata keu geuseurah ubak gata nanggroe bansa Kanaan, Het, Amori, Hewi dan Yebus. Óh ka lheueh TUHAN geuba gata u nanggroe nyang kaya dan tanoh jih nyang subô nyan, tieb-tieb thon bak buleuen Abib, gata harôh gata peuna upacara nyang lagée nyoe.
6 Tujoh uroe treb jih gata harôh tapajoh ruti nyang hana meurago, dan bak uroe nyang keutujoh harôh gata peuna peurayaan keu teuhoreumat ubak TUHAN.
7 Treb jih tujoh uroe gata hana jeuet tapajoh ruti nyang meurago, dan bansaboh nanggroe gata hana jeuet na rago atawa peue-peue mantong nyang meurago.
8 Watée uroe phon teupeuna peurayaan nyan harôh gata peugah ubak aneuëk gata nyang agam bahwa banmandum nyang gata peubuet nyan sabab mandum nyang ka lheueh geupeubuet lé TUHAN keu gata bak watée gata tatinggai nanggroe Meusé.
9 Peurayaan nyoe sibagoe peuingat ubak gata lagée tanda nyang teukalon nibak jaroe atawa bak keunéng gata. Peurayaan nyoe sibagoe teupeuingat ubak gata keu sabe gata meututoe dan gata meuruno huköm-huköm TUHAN, sabab TUHAN ka geupeuteubiet gata nibak nanggroe Meusé deungon kuasa Gobnyan nyang raya.
10 Peuraya kheueh khanuri Paskah nyoe tieb-tieb thon bak watée nyang ka teupeuteuntée keu nyan."
11 Nabi Musa geupeugah ubak bansa Israel, "TUHAN teuma geu intat gata u nanggroe Kanaan nyang ka geupeujanji ngon sumpah ubak gata dan indatu gata. Óh ka lheueh tanoh nyan jeuet keu hak milék gata,
12 gata harôh tapeuseumah tieb-tieb aneuëk tuha gata nyang agam dan tieb-tieb aneuëk beulatang nyang agam nyang phon that lahé. Banmandum nyan na kheueh atra TUHAN,
13 teuma meunyoe tieb-tieb aneuëk keuleudée agam nyang phon lahé atra nyan harôh teutuboh nibak TUHAN deungon cara teukeureubeuen saboh aneuëk bubiri sibagoe geunantoe jih. Meunyoe keuleudée nyan hana gata tem tuboh, takue keuleudée nyan harôh gata wiet. Tieb-tieb aneuëk gata nyang agam nyang phon that lahé harôh teutuboh.
14 Meunyoe bak saboh watée singoh aneuëk gata jiteumanyong peue makna jih banmandum nyan, gata harôh tajaweueb lagée nyoe, 'Deungon kuasa nyang raya TUHAN ka geuba geutanyoe tateubiet nibak nanggroe Meusé, bak teumpat geutanyoe jiboh keunamiet.
15 Watée raja nanggroe Meusé jimeukreueh ulée dan hana jitem peulheueh geutanyoe mangat tajak, TUHAN laju geupoh maté tieb-tieb aneuëk nyang tuha di Meusé, bah kheueh nyan aneuëk manusia meunan cit ngon aneuëk beulatang. Nyang kheueh sabab jih geutanyoe takeureubeuen ubak TUHAN tieb-tieb beulatang peulara nyang agam nyang phon that lahé, teuma tanyoe tateuboh aneuëk-aneuëk geutanyoe nyang tuha.'
16 Keubiasaan nyan ka jeuet keupeuingat nibak geutanyoe lagée tanda nyang na teuikat bak jaroe atawa nibak dho geutanyoe. Deungon lagée nyan geutanyoe teuma teutab geupeuingat bahwa TUHAN ka geupeuteubiet geutanyoe nibak nanggroe Meusé ngon kuasa Gobnyan nyang raya."
17 Óh ka lheueh raja Meusé jipeulheueh bansa Israel nyan jijak, Po teu Allah hana geuba awaknyan nibak rot nyang lazem jijak lé Filistin, bahpi nyan rot nyang paleng paneuk. Po teu Allah geupike lagée nyoe, "Pat tateupeue awaknyan ka meunyeusai watée jikalon bahwa awaknyan harôh jimuprang, dan laju jigisa u nanggroe Meusé."
18 Ngon sabab nyan TUHAN laju geuba awaknyan meulalu rot meuwet laju rhot lam padang pasi teutuju u Laôt Geulagah. Watée teutinggai nanggroe Meusé, ureuëng-ureuëng Israel nyan na sinjata lagée keuneuk jakmuprang.
19 Nabi Musa laju geuba tuleueng-tuleueng Nabi Yusuf, sabab yoh Nabi Yusuf mantong udeb gobnyan geuyue bak ureuëng Israel mangat jimeusumpah beujipeubuet lagée nyan. Lagée geutinggai peusan lé Nabi Yusuf bak watée nyan, "Bak watée TUHAN geupeubeubaih gata, manyét ulôn harôh gata ba sajan nibak teumpat nyoe."
20 Ureuëng Israel laju geutinggai Sukot dan jipeudong khimah bak banda Etam, bak binéh padang pasi.
21 Bak watée uroe TUHAN geujak dikeue awaknyan lam taméh awan dan bak watée malam Gobnyan geujak leubeh awai nibak awaknyan lam taméh apui keu geutunyok jalan. Deungon lagée nyan awaknyan jeuet jijak uroe ngon malam.
22 Siuroe suntok taméh awan na dikeue bansa nyan dan simalam suntok taméh apui na meusajan awaknyan.


text:
Dapeuta ureueng ngui udép
Loncat ke navigasi Loncat ke pencarian
Nyoë nakeuh dapeuta ureuëng ngui nyang na geuteumuléh lam 30 uroë nyoë.
- 1234qwer1234qwer4 marit peuneugöt [2 buet lam 30 uroë nyoë]
- Abi Azkia marit peuneugöt [18 buet lam 30 uroë nyoë]
- Anr marit peuneugöt [1 buet lam 30 uroë nyoë]
- Anti-Hoaxes marit peuneugöt [1 buet lam 30 uroë nyoë]
- Arupako-WMF marit peuneugöt [1 buet lam 30 uroë nyoë]
- Blaze Wolf marit peuneugöt [6 buet lam 30 uroë nyoë]
- CactiStaccingCrane marit peuneugöt [1 buet lam 30 uroë nyoë]
- CommonsDelinker marit peuneugöt [1 buet lam 30 uroë nyoë]
- De maxime fr marit peuneugöt [1 buet lam 30 uroë nyoë]
- Dr-Taher marit peuneugöt [1 buet lam 30 uroë nyoë]
- Drummingman marit peuneugöt [4 buet lam 30 uroë nyoë]
- Fehufanga marit peuneugöt [2 buet lam 30 uroë nyoë]
- Ginkos520isthebest marit peuneugöt [1 buet lam 30 uroë nyoë]
- Hasley marit peuneugöt [2 buet lam 30 uroë nyoë]
- InternetArchiveBot marit peuneugöt [6.097 buet lam 30 uroë nyoë]
- Iqbalhafidh marit peuneugöt [6 buet lam 30 uroë nyoë]
- JENOB marit peuneugöt [2 buet lam 30 uroë nyoë]
- Kwamikagami marit peuneugöt [13 buet lam 30 uroë nyoë]
- MJSB73MP marit peuneugöt [3 buet lam 30 uroë nyoë]
- MdaNoman marit peuneugöt [1 buet lam 30 uroë nyoë]
- MdsShakil marit peuneugöt [4 buet lam 30 uroë nyoë]
- MediaWiki message delivery marit peuneugöt (bot) [5 buet lam 30 uroë nyoë]
- Milenioscuro marit peuneugöt [30 buet lam 30 uroë nyoë]
- Ms kwowode marit peuneugöt [4 buet lam 30 uroë nyoë]
- Mtarch11 marit peuneugöt [1 buet lam 30 uroë nyoë]
- NahidSultan (WMF) marit peuneugöt [2 buet lam 30 uroë nyoë]
- Pathoschild marit peuneugöt [1 buet lam 30 uroë nyoë]
- QueerEcofeminist marit peuneugöt [5 buet lam 30 uroë nyoë]
- Rachmat04 marit peuneugöt (pengecualian blokir IP, pengurus antarmuka (sampai 24 Buleuen Nam 2023 04.00), ureueng urôih (sampai 24 Buleuen Nam 2023 04.00)) [4 buet lam 30 uroë nyoë]
- Radmir Far marit peuneugöt [1 buet lam 30 uroë nyoë]
- Richardkiwi marit peuneugöt [1 buet lam 30 uroë nyoë]
- Secretlol12 marit peuneugöt [2 buet lam 30 uroë nyoë]
- Si Gam marit peuneugöt (ureueng urôih) [84 buet lam 30 uroë nyoë]
- Silencemen21 marit peuneugöt [2 buet lam 30 uroë nyoë]
- Syum90 marit peuneugöt [1 buet lam 30 uroë nyoë]
- Syunsyunminmin marit peuneugöt [7 buet lam 30 uroë nyoë]
- Tegel marit peuneugöt [1 buet lam 30 uroë nyoë]
- Tropicalkitty marit peuneugöt [8 buet lam 30 uroë nyoë]
- WhitePhosphorus marit peuneugöt [2 buet lam 30 uroë nyoë]
- WikiBayer marit peuneugöt [3 buet lam 30 uroë nyoë]


text:
Keuluaran
Chapter 2
Bak watée nyan na sidroe ureuëng agam nibak sukée Lewi, jimeukawen ngon ureuëng inong lam sukée jih keudroe.
2 Dan laju ureuëng inong nyan jipeulahé sidroe aneuëk agam. Watée jikalon bahwa aneuëk agam nyang ban lahé nyan lagak lumpah na, aneuëk agam nyan laju jisöm nyang treb jih na lhée buleuen.
3 Rupari aneuëk manyak nyan hana mungken jisöm leubeh treb. Teuma lé ma aneuëk nyan laju jicok saboh raga nyang teupeugét nibak naleueng geulagah, laju jilapék ngon ter mangat bék jitamong ié. Aneuëk manyak nyan laju jikeubah lam raga nyan, dan laju jiba u Krueng Nil dan laju jipeuduek bak teungoh-teungoh naleueng geulagah bak binéh krueng nyan.
4 Poda aneuëk manyak nyan jidong jiôh bacut nibak teumpat adoe jih teukeubah nyan sira jikalon peue nyang teuma teujadi ateueh adoe jih nyan.
5 Watée nyan teuka kheueh putroe raja. Putroe nyan jitreun u krueng keuneuk jak manoe, seudangkan deundayang putroe nyan jijak-jak bak binéh krueng. Ngon hana jisangka-sangka putroe raja nyang teungoh manoe nyan laju jingieng saboh raga di teungoh-teungoh krueng lam naleueng geulagah, dan laju jiyue ubak sidroe namiet inong mangat jijakcok raga nyan.
6 Watée jipeuhah lé putroe raja babah raga nyan, deuh laju jikalon na aneuëk manyak lam raga nyan, dan aneuëk manyak nyan teungoh jimo. Putroe nyan teuka rasa weueh ubak aneuëk nyan sira geupeugah lagée nyoe, "Nyoe pasti aneuëk ureuëng Ibrani."
7 Dan lé poda aneuëk manyak nyan laju jipeugah ubak putroe, "Peu kheueh Po cut Putroe neutem ulôn mita sidroe ma ureuëng Ibrani keu jipeumom aneuëk manyak nyan?"
8 "Gét that," jaweueb putroe raja. Dan jijak kheueh laju aneuëk dara nyan jijak tawök ma jih keudroe.
9 Geupeugah lé putroe raja ubak ma nyan, "Neuba kheueh aneuëk manyak nyoe, dan gata peumom kheueh jihnyan keu ulôn; singoh keu droeneueh hai ma ulôn jok upak." Dan laju jiba aneuëk manyak nyan sira jibri mom keu aneuëk nyan.
10 Watée aneuëk manyak nyan ka meutamah rayeuk, ma aneuëk nyan laju geujok aneuëk nyan ubak putroe raja. Dan lé putroe raja laju jicok aneuëk manyak nyan sibagoe aneuëk angkat jih. "Aneuëk nyoe ulôn boh nan Musa, sabab aneuëk nyoe ulôn cok lam ié," kheun putroe nyan.
11 Watée Nabi Musa ka meutamah rayeuk, laju geujak mita ureuëng-ureuëng nyang saboh bansa ngon gobnyan. Gobnyan geukalon pakriban bansa gobnyan jiseksa ngon jiyue meubuet nyang brat-brat. Dan na geukalon ureuëng Meusé jipoh maté sidroe ureuëng Ibrani.
12 Nabi Musa laju geukalon bansikeulileng geuh, dan watée geukalon hana ureuëng nyang ngieng ateueh gobnyan, laju geupoh maté ureuëng Meusé nyan dan manyét ureuëng nyan laju geusöm sira geuseubée lam anoe.
13 Óh singoh beungoh Nabi Musa geujak lom, deuh laju geukalon dua droe ureuëng Ibrani teungoh jimeulo meugasui-gasui. "Pakon gata poh rakan gata?" geutanyong lé Nabi Musa ubak ureuëng nyang meusalah nyan.
14 Jaweueb ureuëng nyan, "Soe nyang peujeuet droeneueh jeuet keupeumimpén dan hakém kamoe? Peu kheueh droeneueh keuneuk poh maté ulôn, lagée ureuëng Meusé nyang ka droeneueh poh maté nyan?" Dan laju Nabi Musa jiteuka teumakot sira geuseumike, "Cilaka ulôn! Buet ulôn ka jiteupeue."
15 Watée jideungoe lé raja keujadian nyan, laju jimita akai keu jikeuneuk peumaté Nabi Musa. Teuma Nabi Musa geuteupeue laju geuplueng dan tinggai di nanggroe Midian. Imeum nanggroe Midian, nyang nan geuh Yitro, na tujoh droe aneuëk geuh nyang inong. Bak siuroe, watée Nabi Musa teungoh geuduek bakbinéh saboh mon, teuka kheueh keunan bantujoh droe aneuëk dara Yitro keuneukjak cröng ié dan jipasoe teumpat jieb ié kawan kaméng dan bubiri ayah awaknyan.
17 Teuma lé ureuëng-ureuëng meurabe nyang laén laju jiuse aneuëk-aneuëk dara nyan. Dan Nabi Musa laju geutulông awaknyan dan geubri laju jijieb ié kawan kaméng ngon bubiri awaknyan.
18 Watée awaknyan jiwoe u rumoh, ayah awaknyan laju geutanyong, "Pakon bak uroenyoe gatanyoe bagaih that tawoe?"
19 Jaweueb awaknyan, "Na sidroe ureuëng Meusé jitulông kamoe nibak jipeukaru lé ureuëng-ureuëng meurabe nyang laén. Gobnyan kheueh nyang cröng ié keukamoe, dan geupeujieb ié ubak beulatang peulara tanyoe."
20 "Pat ureuëng nyan jinoe?" geutanyong lé Yitro ubak aneuëk-aneuëk gobnyan. "Pakon gatanyoe tatinggai ureuëng nyan? Jak kheueh hôi ureuëng nyan mangat jimakheun meusajan ngon geutanyoe."
21 Nabi Musa geutem tinggai disinan. Óh lheuehnyan Yitro laju geupeukawen aneuëk gobnyan nyang nan jih Zipora ngon Nabi Musa.
22 Zipora laju geupeulahé sidroe aneuëk agam. Aneuëk nyan geuboh nan Gersom, sabab Nabi Musa geupike lagée nyoe, "Ulôn sidroe ureuëng aséng nibak teumpat nyoe."
23 Meuthon-thon teuma óh lheuehnyan raja nanggroe Meusé laju meuninggai donya. Teuma bansa Israel teutab apoh apah sabab awaknyan jicok keunamiet, akhé jih awaknyan laju jikliek jilakée tulông. Kliek ngon dumpék awaknyan trok ubak Po teu Allah.
24 Po teu Allah geudeungoe awaknyan, dan Gobnyan laju geuingat ubak janji Gobnyan ngon Nabi Ibrahim, Nabi Ishaq dan Nabi Yakub.
25 Gobnyan geukalon ureuëng-ureuëng Israel jipeubudak, dan laju geucok peunutôh bahwa ureuëng-ureuëng Israel nyan harôh geutulông.


text:
Hakém-Hakém
Chapter 9
Bak si uroe Abimelekh aneuëk Gideon nyan jijak-jak u banda Sikhem di teumpat kawöm keuluwarga mak jih. Di sinan jihnyan jipeugah haba deungon awaknyan, kheun jihnyan,
2 "Ci gata tanyong ubak banmandum peunduduek nyang na di Sikhem, nyang toh nyang leubeh gét: Geupeurintah lé ban tujoh ploh droe aneuëk Gideon, atawa lé sidroe ureuëng mantong? Gata peu ingat ubak awaknyan bahwa ulôn mantong na hubongan darah deungon awaknyan."
3 Teuma jijak kheueh laju kawöm keuluwarga nibak mak Abimelekh nyan ubak ureuëng-ureuëng Sikhem dan jipeusampoe laju peusan Abimelekh ubak awaknyan dan di peunduduek Sikhem nyan jicok keuputosan mangat jijak seutôt Abimelekh, sabab meunurot awaknyan jih nyan keubit mantong na hubongan darah deungon awaknyan.
4 Óh lheueh nyan awaknyan laju jibri keu gobnyan tujoh ploh péng pirak nyang jicok nibak rumoh teumpat seumah Baal-Berit. Deungon péng nyan Abimelekh laju jipeu upah saboh kawan ureuëng kureueng aja mangat jijak meugabong deungon gobnyan,
5 dan óh lheueh nyan jijak u gampông bapak jihnyan di Ofra. Óh trok keudeh laju jijak poh maté ban tujoh ploh droe syedara gobnyan di ateueh saboh batée. Teuma si Yotam, aneuëk tulot Gideon, hana keunong poh sabab jihnyan jimusöm.
6 Teuma meusapat kheueh banmandum peunduduek Sikhem dan Bet-Milo, laju awaknyan jijak ubak bak kayée sala nyang keuramat di Sikhem. Disinan awaknyan laju jiangkat Abimelekh jeuet keu raja.
7 Óh ka lheueh Yotam jideungoe hai nyan, laju gobnyan geujak dong ubak pucak Gunong Gerizim, laju geu dumpék sira geutawök ubak awaknyan, "Gata deungoe ulôn, hai ureuëng-ureuëng Sikhem, mangat Po teu Allah geudeungoe teuma gata!
8 Bak siwatée na peuristiwa jimeusapat kheueh bak-bak kayée keuneuk jipiléh raja keu bak-bak kayée nyan. Teuma jipeugah kheueh lé jihnyan keu bak kayée zaiton, 'Jeuet kheueh raja kamoe.'
9 Ji jaweueb lé bak zaiton, 'Ah, hana takjan ulôn. Sabab meunyoe ulôn jeuet keu raja gata, ulôn harôh lôn piôh lôn peuhase minyéuk zaiton nyang that-that teupeureulée keu jingui lé dewa-dewa dan manusia.'
10 Laju jipeugah teuma lé bak-bak kayée keu bak kayée ara, 'Droeneueh mantong jeuet keu raja kamoe.'
11 Teuma di bak aranyan jijaweueb teuma lagée nyoe, 'Ulôn han cit ulôn tem, sabab keu jeuet keuraja gata ulôn harôh lôn piôh lôn muboh boh ara nyang maméh-maméh.'
12 Óh lheueh nyan, jipeugah teuma lé bak-bak kayée nyang laén keu bak kayée anggô, 'Nah, droeneueh kheueh mantong nyang jeuet keuraja kamoe.'
13 Teuma dibak anggô nyan pi jijaweueb, 'Éuk kheueh nyoe ulôn lôn piôh lôn peuteubiet boh anggô nyang teupeugalak até dewa-dewa dan manusia, teuma keu jeuet keuraja gata!'
14 Sababnyan jipeugah kheueh teuma banmandum bak kayée ubak tamah nyang meuduro, 'Droeneueh kheueh mantong hai tamah nyang meuduro jeuet keuraja kamoe.'
15 Teuma di tamah nyang meuduro nyanpi jijaweueb, 'Meunyoe gatanyoe biet-biet keuneuk peujeuet ulôn nyoe keu raja gata, jak kheueh keuno tamusöm dimiyueb ulôn. Meunyoe gata hana tatem, teuma nibak banmandum cabeueng-cabeueng ulôn nyang meuduro nyoe teuma jiteubiet apui nyang jitot habéh bubena bak aras di Libanon.' "
16 "Nyan," geupeugah lé Yotam teuma lom, "Peu kheueh deungon gata angkat Abimelekh jeuet keuraja, gatanyoe ka gata meubuet deungon jujo dan ikhlaih? Peu kheueh kalheueh tapeubuet nyang sipatot jih keu Gideon, bapak ulôn, dan kawöm keuluwarga gobnyan? Peu kheueh ka tabalaih jasa-jasa bapak ulôn
17 nyang ka geumeujuang keu gatanyoe? Ingat, gobnyan ka geupeusabong nyawöng keu geupeuleupah gata nibak keukuasaan ureuëng Midian.
18 Teuma jinoenyoe gata ka takianat ubak keuluwarga bapak ulôn. Aneuëk-aneuëk gobnyan ka gata poh maté banmandum -- tujoh ploh droe sigoguih di ateueh saboh batée. Abimelekh nyan na kheueh aneuëk bapak ulôn nibak gundek gobnyan. Teuma gatanyoe ka ta angkat geuhnyan jeuet keuraja Sikhem, lé sabab gobnyan mantong na hubongan darah deungon gata.
19 Meunyoe buet gatanyan nibak uroenyoe ateueh bapak ulôn dan keuluwarga gobnyan ngon tuloih até gata dan ikhlaih, silakan gata seunang-seunang deungon Abimelekh, dan bah kheueh teuma jihnyan jimeu seunang-seunang deungon gatanyoe.
20 Teuma meunyoe kon lagée nyan hai jih, seumoga nibak Abimelekh nyan jiteubit kheueh apui nyang hu meukeubok-keubok sampoe tutong ngon hangoh banmandum peududuek Sikhem meunan cit ngon Bet-Milo. Dan seumoga nibak peunduduek Sikhem dan Bet-Milo pi jiteubiet teuma apui nyang tutong habéh tuboh si Abimelekh."
21 Óh lheuehnyan Yotam laju jipeuplueng droe dan jiduek laju di Beer, sabab jihnyan teumakot ubak Abimelekh, syedara jihnyan.
22 Lhée thon treb jih Abimelekh geumat peurintah u ateueh ureuëng Israel nyan.
23 Laju teuka meureuka TUHAN sampoe TUHAN ka geupeumusoh Abimelekh deungon peunduduek Sikhem sampoe ureuëng-ureuëng Sikhem nyan jijak lawan Abimelekh.
24 Hainyoe teujadi mangat teubalaih buet nyang jeuhet nyang ka jipeubuet lé Abimelekh dan ureuëng-ureuëng Sikhem nyang peusuna jihnyan keu jipoh maté bantujoh ploh droe aneuëk-aneuëk Gideon.
25 Ureuëng-ureuëng Sikhem nyan laju jipeugét pageue peuhalang di ateueh pucak-pucak gunong mangat hase teudrob Abimelekh. Soemantong ureuëng nyang liwat rotnyan laju jireupah ngon jirampok lé ureuëng nyang preh nyan. Teuma hainyoe laju jibri tée ubak Abimelekh.
26 Bak watée nyan Gaal aneuëk Ebed ka teuka meusigoe-sigoe deungon syedara-syedara jih keujikeuneuk tinggai di Sikhem; dan di ureuëng-ureuëng pi jipatéh keu jihnyan.
27 Awaknyan laju jijakpot boh anggô nyang na di lampôh-lampôh anggô, nibak boh anggô nyang ka jipot nyan lé awaknyan laju jipeugét ié anggô, dan jipeuna khanuri. Awaknyan jimakheun sira jijieb ié anggô nibak teumpat jiseumah dewa-dewa droe jih sira jiseurapa ngon jimeu péb-péb u ateueh Abimelekh.
28 "Soe geutanyoe nyang sibeuna jih nyoe, sampoe geutanyoe ta taklok ubak Abimelekh?" geupeugah lé Gaal. "Dan jihnyan soe teuma nyang seubeuna jih? Bukon kheueh jih nyan aneuëk Gideon nyang deungon Zebul waki jihnyan ka jeuet keunamiet Hemor, bapak Sikhem, indatu geutanyoe!"
29 "Meunyoe ulôn nyang pimpén ureuëng-ureuëng Sikhem nyoe, pasti ka habéh riwayat Abimelekh nyan! Ulôn peugah ubak jihnyan, 'Kah tajoe keunoe! Gata krah beuhabéh tantra gata dan jak tateubiet tamuprang ngon ta adu ngaza!' "
30 Zebul, nyang mat kuasa ateueh banda Sikhem, get that beungéh watée jideungoe peue nyang ka jipeugah lé Gaal nyan.
31 Lé jihnyan laju jikirém utosan ubak Abimelekh di Aruma mangat jijak peusampoe peusan nyoe, "Gaal aneuëk Ebed meusajan-sajan deungon syedara-syedara jih ka jiteuka u Sikhem dan jipeusuna peunduduek mangat jilawan gata.
32 Lé sababnyan, bah kheueh gata dan ureuëng-ureuëng gata tajak musöm u lampôh bak watée malam.
33 Singoh beungoh meunyoe mata uroe ka jiteubiet, gata seureubu kheueh laju banda seucara meudadak. Dan meunyoe Gaal dan ureuëng-ureuëng jih jiteubiet jijak lawan gata, nyang kheueh watée jih gata heuntam awaknyan!"
34 Teuma Abimelekh ngon aneuëk buah gobnyan laju meugeurak óh watée malam. Awaknyan meutabu laju jeuet keu peuet boh pasokan dan jijak musöm laju ban silingka banda Sikhem.
35 Meunan jikalon lé Abimelekh dan ureuëng-ureuëng gobnyan Gaal jiteubiet dan ka jidong di babah pintoe geureubang banda, deungon seureuntak Abimelekh ngon ureuëng gobnyan laju geuteubiet nibak teumpat geumusöm.
36 Gaal leumah laju jikalon awaknyan, dan bak watéenyan cit jipeugah ubak Zebul, "Ngieng, na déh ureuëng ramé teungoh jitreun keunoe di ateueh pucak gunong!" "Ah, nyan kon ureuëng," jiseuôt lé Zebul, "nyan bubayang nyang leumah di ateueh gunong."
37 Laju jipeugah lom lé Gaal, "Beutôi, na ureuëng treun nibak lereng bukét, dan na lom saboh kawan teuk teungoh jijak keunoe nibak arah bak sala nyang keuramat!"
38 Jipeugah kheueh lé Zebul ubak Gaal, "Nyan, toh babah gata nyang raya haba nyan? Ilée gata peugah keupeue geutanyoe tatundok ubak Abimelekh nyan? Nyoe kheueh ureuëng-ureuëng nyang gata hina nyan. Jak, gata maju laju bak saátnyoe tajak seurang awaknyan!"
39 Dan Gaal nyan jipeuteubiet laju uluwa bubena ureuëng Sikhem dan jijak lawan laju Abimelekh.
40 Teuma Abimelekh geuseureubu laju awaknyan sampoe awaknyan habéh jipeuplueng droe. Ureuëng maté ka meulampa sampoe trok ubak babah pintoe geureubang banda.
41 Akhé jih Abimelekh geuwoe laju u Aruma, dan laju geutinggai teutab disinan, Zebul geu use laju Gaal meunan cit deungon syedara-syedara jihnyan jipeuteubiet nibak Sikhem, akhé jih awaknyan ka hana jeuet le tinggai nibak teumpat nyan.
42 Óh singoh beungoh di ureuëng-ureuëng Sikhem laju jitinggai banda, jikeuneuk jak u lampôh dan hainyan jilapor laju ubak Abimelekh.
43 Di Abimelekh pi laju geupeusapat dumna ureuëng-ureuëng gobnyan, dan geubagi teuma awaknyan jeuet keu lhée boh pasokan, dan awaknyan laju geujak musöm u lampôh-lampôh. Bak watée geukalon peunduduek bandanyan teungoh jijak u lampôh, gobnyan geuteubiet laju nibak teumpat musöm dan laju geupoh maté bubena awaknyan.
44 Teungoh Abimelekh ngon pasokan gobnyan geucang ngon geuseureubu pintoe geureubang banda, ban dua boh pasokan gobnyan nyan laju geutiyeueb ngon geujak seureubu ureuëng-ureuëng nyang teungoh jiplueng u lampôh-lampôh.
45 Di Abimelekh geumeucang laju si uroe suntok dan laju geuteumé duek nibak banda nyan; peunduduek bandanyan geupoh maté, laju bandanyan geupeuhanco ngon geutabu teuma deungon sira.
46 Bak watée ureuëng-ureuëng nyang mantong na di dalam kuta Sikhem geudeungoe habanyan, awaknyan jitamong laju u dalam uruek di miyueb kuil El-Berit keu jijak meulindong.
47 Teuma na ureuëng jijak peugah ubak Abimelekh bahwa bubena ureuëng di kuta Sikhem nyan ka jimeusapat disinan.
48 Lé sabab nyan, Abimelekh dan ureuëng-ureuëng gobnyan geujak laju u Gunong Zalmon. Di gunong nyan gobnyan geukoh laju cabeueng-cabeueng kayée deungon kapak, laju geugulam cabeueng kayée nyan nibak baho, óh lheueh nyan geupeurintah teuma ubak bubena ureuëng gobnyan mangat jipeubuet lagée nyang ka geupeubuet nyan.
49 Teuma awaknyanpi maséng-maséng laju jijak koh cabeueng kayée, dan jijak laju dilikot sira jiseutôt Abimelekh. Banmandum cabeueng kayée nyan ka jitamong nibak babah pintoe uruek kuil nyan, dan óh lheuehnyan kayée-kayée nyan laju teutot, seudangkan ureuëng-ureuëng Sikhem nyan mantong na didalam kuil nyan. Lé sabab nyan maté kheueh banmandum peunduduek Sikhem nyan, na kira-kira siribée droe ureuëng agam ngon ureuëng inong.
50 Óh lheuehnyan Abimelekh geujak teuma u Tebes. Bandanyan geukeupông teuma dan bandanyan pi taklok dan laju geuduek disinan.
51 Nibak teungoh-teungoh bandanyan na saboh meunara nyang lumpah kukôh dan không. Dan banmandum peunduduek bandanyan laju jiplueng keunan, awaknyan laju jitamong u dalam meunara nyan dan jigunci laju pintoe meunara nyan, dan awaknyan laju jiék u ateueh.
52 Óh lheuehnyan teuka kheueh Abimelekh deungon meukeusut jijak seurang meunara nyan. Bak watée Abimelekh nyan ka trok nibak babah pintoe meunara nyan dan geukeuneuk tot meunara nyan,
53 na sidroe ureuëng inong laju jipeurhot sineuk batée u ateueh ulée Abimelekh sampoe bruek ulée Abimelekh nyan reutak.
54 Bagaih-bagaih Abimelekh geutawök sidroe aneuëk bujang nyang teungoh jigulam seunjata dan geupeugah, "Gata suet kheueh peudeueng gatanyan dalam sarong dan gata tak kheueh ulôn deungon peudeueng gatanyan sampoe án maté; ulôn hana jipeugah lé gob bahwa maté ulôn nyoe jipoh lé sidroe ureuëng inong." Teuma di ureuëng muda nyang mantong bujang pi laju jisuet peudeueng dan deungon peudeueng nyan kheueh jitak u ateueh Abimelekh akhéjih Abimelekh pi maté sikeujab nyan cit teuma.
55 Bak watée ureuëng-ureuëng Israel jikalon bahwa Abimelekh ka maté, dan awaknyan pi banmandum jijakwoe u rumoh jih maséng-maséng.
56 Meunan kheueh cara jih Po teu Allah geubalaih u ateueh Abimelekh keuhai buet nyang jeuhet nyang ka jipeubuet ateueh bapak jih keudroe, bak watée jihnyan jipoh maté ban tujoh ploh droe syedara gobnyan.
57 Dan meunan cit TUHAN geuhuköm teuma u ateueh ureuëng Sikhem sabab keujeuhetan awaknyan. Hainyan paih that lagée nyang ka geupeugah lé Yotam aneuëk Gideon keuhai awaknyan bak watée gobnyan geupeusumpah awaknyan.


text:
2 Tawarikh
Chapter 10
Rehabeam jijak u Sikhem kareuna banmandum rakyat Israel ka meugumpôi disinan keuneuk jak bak teumpat lantek gobnyan jeuet keuraja.
2 Bak watéenyan Yerobeam aneuëk Nebat mantong na tinggai di Meusé sabab jipeuplueng droe nibak Nabi Sulaiman. Bak watée geuhnyan geudeungoe haba keuhai Rehabeam, gobnyan laju geugisa u Israel.
3 Rakyat nyang na di bagian utara jiundang Yerobeam, deungon awaknyan meusigoe-sigoe jijak meuhadab ubak Rehabeam. Kheun awaknyan,
4 "Nabi Sulaiman ureuëng syiek Teungku Amphon ka geupeubeuban nyang lumpah brat u ateueh kamoe. Meunyoe Teungku Amphon neupeuphui beuban kamoe dan neupeukureueng deurita kamoe, kamoe teuma tundok ubak Teungku Amphon."
5 Geujaweueb lé Rehabeam, "Ulôn harôh lôn pike leubeh ilée. Gata jak kheueh keunoe lom leubeh kureueng lhée uroe teuk." Dan geujak kheueh bubena ureuëng nyan.
6 Laju Rehabeam geulakée naseuhat ubak ureuëng-ureuëng patot atawa ureuëng-ureuëng syiek nyang ka lheueh jeuet keupeunaseuhat Nabi Sulaiman ureuëng syiek gobnyan. "Peue nyang harôh ulôn jaweueb keu awaknyan?" geutanyong lé Rehabeam. "Peue naseuhat gata nyoe?"
7 Jijaweueb lé awaknyan, "Meunyoe Teungku Amphon keuneuk peubuet nyang jroh keu rakyat, dan neupeugalak até awaknyan, tabri kheueh jeunaweueb nyang jroh teuma ubak awaknyan, awaknyan teuma seutia ubak Teungku Amphon sampoe án siumu masa."
8 Teuma peue nyang ka geunaseuhat lé ureuëng tuha nyan hana geupakoe lé Rehabeam. Seubalek jih, gobnyan laju geujak mita ureuëng aneuëk-aneuëk muda nyang santeut umu deungon gobnyan dan nyang saát nyan ka jeuet keupeumbantu gobnyan.
9 Ubak awak nyang muda nyan gobnyan geutanyong, "Peue naseuhat gatanyoe keu ulôn mangat ulôn jaweueb rakyat nyang jilakée mangat ulôn peuphui beuban awaknyan?"
10 Jijaweueb lé aneuëk muda-muda nyan, "Meunoe kheueh heundak jih Teungku Amphon peugah ubak awaknyan, 'Sileumoh-leumoh jih ulôn, ulôn mantong leubeh teuga nibak ayah lôn.
11 Ureuëng syiek ulôn ka geubri beuban nyang brat ateueh gata, teuma lé ulôn teuma ulôn bri teuma nyang leubeh brat keu gata. Gobnyan geuseunuet gata deungon peunyunuet, teuma ulôn seunuet gata ngon peunyunuet nyang meuduro beuso!' "
12 Lhée uroe óh lheuehnyan Yerobeam dan banmandum ureuëng nyan jijak lom teuma ubak Raja Rehabeam, lagée nyang ka lheueh geupeurintah lé gobnyan.
13 Meutulak likot deungon naseuhat ureuëng-ureuëng syiek, rakyat nyang teuka ubak gobnyan nyan, laju jisapa deungon cara gasa.
14 Paih deungon naseuhat ureuëng-ureuëng muda nyan, gobnyan geupeugah lom, "Ureuëng syiek ulôn geubri ubak gata beuban nyang brat, teuma ulôn kupeujeuet beuban nyan nyang leubeh brat nibak ban nyang ka. Gobnyan geuseunuet gata deungon peunyunuet, teuma ulôn lôn seunuet gata deungon peunyunuet nyang meuduro beuso!"
15 Peue nyang ka jilakée lé rakyat nyan hana jipeureumeuen. Teuma banmandum nyan na kheueh keuheundak TUHAN Po teu Allah. Peue nyang ka lheueh geupeugah lé TUHAN meulalu Nabi Ahia nibak Silo keuhai Yerobeam aneuëk Nebat harôh teujadi.
16 Bak watée rakyat Israel jikalon bahwa raja hana geutem deungoe awaknyan, awaknyan laju jikuk, "Hana kupakoe keu Nabi Daud dan keuturonan geuh nyan! Awaknyan hántom na jipeubuet sapeue keuk geutanyoe. Hai rakyat Israel, jak geutanyoe tajak woe! Bah kheueh disinan Rehabeam ji uroih droe jih keudroe!" Dan jijakwoe kheueh rakyat Israel u rumoh droe jih maséng-maséng,
17 dan Rehabeam jeuet keuraja na kheueh ateueh wilayah Yehuda.
18 Bahpi meunan Raja Rehabeam mantong cit geuyue Adoniram, sidroe ureuëng nyang jeuet keu mando nibak keureuja rodi, keu jijak peuteunang rakyat. Teuma lé rakyat jigeulawa gobnyan ngon aneuk batée sampoe maté. Rehabeam keudroe hase jipeuleuh seuhingga bagaih-bagaih geujak ék u ateueh geuritan gobnyan, dan geupeuplueng droe u Yerusalem.
19 Phon nibak saát nyan rakyat dibagian utara keurajeuen Israel sabe jibeurontak teuhadab raja-raja keuturonan Nabi Daud.


text:
Zabur
Chapter 116
Ulôn ku cinta TUHAN, sabab Gobnyan geudeungoe ulôn dan geupakoe peue nyang ulôn lakée.
2 Gobnyan geudeungoe ulôn, pajan mantong ulôn meulakée ubak Gobnyan.
3 Ulôn teuancam bahya mawöt; mawöt nyang lumpah bahya nyan jiseureugab ulôn, sampoe ulôn that-that apoh apah dan teumakot nyang hana teukira.
4 Dan ulôn laju meulakée ubak TUHAN, "Ya TUHAN, ulôn meulakée, peuseulamat kheueh ulôn!"
5 TUHAN nyan peungaséh dan ade; Po teu Allah geutanyoe peunoh deungon gaséh sayang.
6 TUHAN geupeulara ureuëng-ureuëng udeb seudeurhana; watée ulôn hana meudaya Gobnyan geupeuseulamat ulôn.
7 Ulôn peuteunang até lôn, sabab TUHAN gét deungon ulôn.
8 TUHAN ka geupeusie ulôn nibak maté; geupeumangat até lôn dan hana geupeubiyeu ulôn reubah.
9 Dan ulôn jeuet lôn rasa udeb dalam donya nyoe, dalam lindong TUHAN.
10 Ulôn teutab peucaya, bahpi ulôn peugah, "Ulôn lumpah that teuteugon ngon meudeurita."
11 Dalam keuadaan bingong ulôn peugah, "Hana meusidroe pi nyang jeuet teupeucaya."
12 Peue nyang ulôn jok ubak TUHAN keu lôn balaih keujroh Gobnyan ubak ulôn?
13 Ulôn lônba peuseumahan ié anggô ubak TUHAN sibagoe rasa syukoe ateueh peutulôngan Gobnyan.
14 Ulôn lôn peupeunoh janji lôn ubak Gobnyan dikeue banmandum umat Gobnyan.
15 TUHAN lumpah that geugaséh ngon geusayang keu maté sidroe-droe ureuëng nyang geugaséh.
16 Ulôn nyoe hamba Droeneueh, ya TUHAN, saban lagée ma ulôn, dilôn pi meubakti ubak Droeneueh Droeneueh ka neupeulheueh ulôn nibak lam glab.
17 Ulôn kuba keureubeuen syukoe ukeue Droeneueh, sira lôn ba doá ubak Droeneueh.
18 Ulôn kupeupeunoh janji ulôn ubak TUHAN, dikeue banmandum umat Gobnyan
19 nyang na meuhimpon dikeue seuramoe Baét TUHAN, di teungoh banda Yerusalem.


text:
Yoël
Chapter 2
Yueb kheueh beureuguih, peumusu tanda bahya bak bukét Sion nyang suci, teumpat tinggai Po teu Allah. Beu yo kheueh, he peunduduek Yehuda! Sabab Uroe TUHAN ka tô dan bagaih teuka.
2 Uroe nyan seupôt tulo, peunoh ngon sagob nyang suram. Sipa-i daruet ka habéh teuka lagée awan nyang meulinteueng ateueh gunong-gunong. Hai nyang lagée nyan gohlom na nyang ka-ka, dan hana teu-ulang siumu masa.
3 Lagée apui hu meuhuéb-huéb habéh tutong peue-peue nyang na awaknyan peuhanco bubena seunaman. Sigohlom nyan, nanggroe nyang lagée Eden, taman TUHAN, óh ka lheuehnyan, lagée padang pasi nyang tho kreng. Hana meusapeue pih nyang na tinggai, hana nyang tuwoe nibak jiseurang nyan.
4 Ruman awaknyan lagée guda; óh watée jiplueng lagée guda dimideuen prang.
5 Awaknyan jiglob-glob bak pucak gunong-gunong, su jih lagée su gram grum geuritan ngaza dan lagée kráb kriéb apui hu nyang teungoh teutot merang. Awaknyan meubareh lagée pasokan peukasa, nyang siab maju u mideuen ngaza.
6 Watée awaknyan jiseureubu, bandum ureuëng yo meugám-gám, bandum ruman ka jeuet keupucat hana meucahya.
7 Lagée pahlawan, awaknyan jiseurang, dan jiék bak beuton lagée peujuang. Awaknyan meubareh lapang trok ukeue, hana jiwet dan ji ubah ulée.
8 Awaknyan hana meusak-sak, watée jijak bak rot jih keudroe. Meusajan-sajan watée jipeu jo ngon jiheuntam peutahanan, hana hase baresan awaknyan jipeupiôh.
9 Awaknyan jiseureubu u dalam banda, dan jiplueng-plueng ateueh beuton jih. Awaknyan jiék u rumoh-rumoh; lagée ureuëng ceumucue, awaknyan tamong rot tingkab.
10 Teungoh awaknyan jimaju, bumoe meugeumpa, dan langét pih meugeunta. Laju seupôt kheueh mata uroe dan buleuen, dan cahya bintang-bintang ka gadôh teuma.
11 Su TUHAN lagée su geulanteue, geubri aba-aba, ubak angkatan prang Gobnyan. Padubna rayeuk jeumeulah angkatan prang geuh! Padubna teuga tantra nyang peubuet peurintah Gobnyan! Keubit luwa biasa dan hebat Uroe TUHAN! Hana meusidroepi hase jipeuteuen droe.
12 TUHAN meufeureuman, "Teuma bak saát nyoe, tawoe kheueh ubak ulôn deungon sipeunoh até, sira puasa, meuratok dan mo ba-e.
13 Priek kheueh até gata dan bék peukayan gata." Meupaleng kheueh ubak TUHAN Po teu Allah gata. Gobnyan panyang saba dan peunoh gaséh sayang murah até dan peunoh rasa inseueh. Galak geupeu amphon dan hana harôk ubak geupeujak huköman.
14 Mungken TUHAN Allah gata meu ubah pikeran, dan geubri beureukat keu gata deungon peunoh keulimpahan. Sampoe gata hase tapeuseumah keureubeuen anggô dan gandom keu TUHAN Po teu Allah gata.
15 Tayueb kheueh beureuguih di Sion, gunong Po teu Allah, peumaklum kheueh uroe puasa, tapeuna kheueh rapat raya.
16 Tapeusapat kheueh bubena rakyat, takrah kheueh laju bubena umat. Tayue kheueh teuka ureuëng tuha-tuha, aneuëk-aneuëk miet meunan cit ngon manyak. Dan bahpi linto barô nyang ban meukawen harôh tayue jak ngon dara barô. Tayue kheueh bak awaknyan mangat jitinggai kama-kama jihnyan.
17 Tayue kheueh ubak teungku-teungku imeum nyang peutimang TUHAN, jimo nibak lamkawan miseubah dan seuramo keue, sira jipeugah, "Tasayang kheueh keu umat Droeneueh, ya TUHAN; bék tapeubiyeu atra Droeneueh jeuet keucupa," sampoe bansa-bansa laén jipansi dan jipeugah, "Dipat Allah awaknyan?"
18 Laju TUHAN geukalon tanoh Gobnyan, dan geugaséh umat Gobnyan.
19 Gobnyan geujaweueb awaknyan lagée nyoe, "Bak saát nyoe keu gata banmandum Ulôn bri: gandom, anggô dan minyéuk zaiton keu peunajoh, mangat gata bandum teupeutroe. Ulôn hana Lôn peubiyeu gata jihina atawa jipeukém lé bansa-bansa.
20 Pasokan daruet di utara Lôn use, ladum Lôn paroih u padang pasi. U Laôt Maté Ulôn peusak baresan keue jih, lam Laôt Teungoh Lôn tulak baresan likot jih. Bubena bangke awaknyan mubée khiéng. Awaknyan Lôn peubinasa sabab ka jiseksa gata.
21 Bék teumakot, he ladang, peugalak kheueh até gata; ingat hai nyang raya geupeubuet lé TUHAN keu gata!
22 He bubena beulatang, bék kheueh picék até. Blang-blang naleueng bak saát nyoe ka jitimoh ijo. Deungon jai that bak-bak kayée ka jimuboh, boh-boh anggô dan boh ara meuseué ruwah.
23 He rakyat Sion, meugeumbira kheueh! Meusuka ria dan meusurak kheueh! Sabab sigala banmandum nyang get nibak TUHAN Allah gata. Bak musém luroh geubri ujeuen nyang seb keu gata. Bak musém leupie ujeuen geupeutron, meunan cit bak musém seumi lagée nyang ka-ka.
24 Dan gandom teupasoe lom lam teumpat teupeuphui; ié anggô dan minyéuk zaiton meulimpah nibak teumpat peuneurah.
25 Ulôn Lôn gantoe bandum atra gata nyang rugoe bak thon-thon watée kawan daruet jipajoh hase panen gata. Sabab Ulôn kheueh nyang kirém pasokan daruet nyan keu gata.
26 Gata seb peunajoh dan meurasa trou. TUHAN Po teu Allah gata tapeumulia, sabab keu gata le geupeubuet keuajaéban. Umat ulôn hana jeuet le keubahan ejekan!
27 Dan barô kheueh gata teupeue, Israel, bahwa Ulôn na lamkawan gata, dan bahwa Ulôn, TUHAN, na kheueh Allah gata. Hana Allah nyang laén, seulaén Ulôn keudroe. Umat Ulôn hana teupeumalée le!"
28 "Óh ka lheueh nyan singoh bandum ureuëng Lôn peulimpah deungon roh Ulôn. Dan aneuëk gata bah kheueh nyang agam meunan cit deungon nyang inong jipeusampoe peusan-peusan Ulôn; ureuëng tuha-tuha nyang na lamkawan gata jimeulumpo nyang deuh teukalon teubri keu peumuda dan aneuëk dara.
29 Bak watée nyan roh Ulôn Lôn bri teuma u ateueh peulayan-peulayan bah kheueh nyang agam meunan cit keu nyang inong."
30 Dilangét ngon bumoe Lôn peuna buet ajaéb nyang le. Teuma na meutak ngon meucang sampoe darah ro meujeue-jeue hana teukira, apui hu dan asab nyang meukubok-kubok.
31 Mata uroe jeuet keuseupôt dan buleuen jeuet keumirah lagée darah. Bandum nyan teujadi sigohlom uroe TUHAN teuka, uroe nyang dahsyat dan lumpah teumakot!
32 Teuma barang sigasoe nyang meulakée ubak peutulôngan TUHAN, ureuëng nyan geubri seulamat. TUHAN meufeureuman, "Di Yerusalem ureuëng-ureuëng nyang Ulôn piléh seulamat."


text:
Hakém-Hakém
Chapter 16
Bak si uroe, watée Simson na di Gaza, deuh geukalon disinan na sidroe ureuëng inong jeuhet, di ureuëng inong lunté nyan laju jipeurab ubak gobnyan dan jiéh ngon gobnyan.
2 Bak watée teujok dan teupeugah hai nyan ubak ureuëng-ureuëng Gaza, "Simson ka teuka keunoe." Dan awaknyan laju jikeupông teumpatnyan dan ka siab jihadang gobnyan simalam suntok di babah pintoe geureubang banda, teuma sipanyang malamnyan awaknyan hana jipeubuet sapeue, sabab jipike meunoe, "Eunteuk óh watée ka reuneue nibak suboh butanyan, bak watéenyan kheueh jihnyan tapoh maté."
3 Teuma Simson teutab geuéh sampoe teungeut disinan trok án teungoh malam. Bak watée teungoh malamnyan teujaga dan geubeudôh kheueh gobnyan nibak teumpat éh, geumat laju bandua boh ôn pintoe geureubang bandanyan dan meunan cit bandua taméh pintoenyan geumat cit teuma. Lheuehnyan laju geubot sampoe teulot banmandum meunan cit deungon palang jih, óh lheueh geulot geucok geugulam laju ateueh bahoe gobnyan, dan banmandum nyan laju geu angkot ubak pucak gunong nyang meuhadab keue deungon Hebron.
4 Óh lheuehnyan Simson ka rhot cinta ubak sidroe inong dara nibak Pantôn Sorek nyang nan jih Delila.
5 Teuka kheueh laju raja-raja ureuëng Filistin ubak inong nyan sira jipeugah, "Ci kheueh gata bujuk ureuëng nyan mangat tateupeue dipat kheueh teuduek teunaga jihnyan nyang meunan raya, dan deungon peu kheueh kamoe hase kamoe peutaloe jihnyan dan teuikat jihnyan keu teupeutaklok jihnyan. Teuma kamoe maséng-maséng kamoe jok siribée sireutôh péng pirak keu gata."
6 Lé Delila jipeugah ubak Simson, "Neu calitra kheueh keu ulôn tuan keuhai teungku lakoe, peu kheueh sabab jih teunaga droeneueh meunan rayeuk, dan deungon peu kheueh teuma droeneueh harôh teu ikat dan teupeutaklok teuma?"
7 Geujaweueb lé Simson ubak binoe geuhnyan, "Meunyoe ulôn teu ikat deungon tujoh krek talo busur nyang barô nyang gohlom tho that, ulôn leumoh dan jeuet keu ureuëng biasa."
8 Lé peunguasa Filistin jijok laju ubak Delila tujoh krek talo busur nyang barô nyang gohlom tho that. Óh lheuehnyan, teungoh ureuëng Filistin nyan jipreh di ruweueng nyang laén, Delila laju geuikat Simson deungon talo nyang kana bak jaroe geuh sira geumeuhôi, "Simson! Ureuëng Filistin ka teuka!" Dan di Simson pi laju geureuet ngon geupeuputôh talo-talo nyang ka meuikat bak badan geuhnyan. Dan bubena talo nyang ka meuikat badan geuhnyan putôh lagée beuneueng nyang putôh keunong apui. Rahsia teunaga Simson nyan gohlom cit teubuka.
10 Geupeugah lom lé Delila ubak Simson, "Ah, droeneueh sulet! Droeneueh neupeuseunda ulôn nyang ureuëng binoe neueh. Neupeugah kheueh hai lakoe meutuah, ngon peu kheueh droeneueh hase teuikat!"
11 Geupeugah lom lé Simson, "Meunyoe ulôn teuikat deungon talo barô nyang hántom lom teungui, ulôn laju leumoh dan jeuet keu ureuëng biasa."
12 Teungoh ureuëng Filistin mantong jipreh-preh di dalam ruweueng kama nyang laén, Delila laju geujak cok meupadub krek talo nyang laén nyang mantong barô, ngon talonyan laju geuikat Simson lakoe geuhnyan. Óh lheuehnyan awaknyan laju jimeuhôi ngon su nyang teuga, "Simson! Ureuëng Filistin ka teuka!" Simson laju geupeuputôh talo-talo nyang meuikat nibak badan geuhnyan lagée ureuëng jipeuputôh beuneueng.
13 Laju geupeugah lom lé Delila ubak lakoe geuhnyan, "Ah, bit-bit droeneueh neupeumeuén ulôn, hai teungku lakoe. Droeneueh sulet, neupeugah kheueh laju ngon peue droeneueh teuikat!" Simson geujaweueb lom, "Meunyoe tujoh untie ôk ulônnyoe teurajot ubak beuneueng nibak peukakaih teumpeun ija, óh lheuehnyan teuikat teuma ubak kayée peukakaih teumpeun nyan, bak watée nyan ulôn laju leumoh dan ka jeuet lagée ureuëng biasa."
14 Lé Delila pi laju geujak peuteungeuet Simson, óh lheuehnyan geupeubuet laju lagée nyang ka geupeugah lé Simson nyan ubak gobnyan, geu rajot laju tujoh boh untie ôk Simson ngon beuneueng beukaih teumpeun dan óh lheuehnyan geuikat laju ubak kayée peukakaih teumpeun dan laju jimeuhôi Simson lakoe geuhnyan ngon su nyang teuga, "Simson! Beudôh, ureuëng Filistin ka teuka!" Bak siátnyan cit Simson geubeudôh laju geutarek ôk geuh nyang teuikat nibak kayée teumpeun ija nyan sampoe lheueh teuploh banmandum.
15 Óh lheuehnyan geupeugah lom lé Delila ubak gobnyan, "Ah, neupeugah droeneueh neucinta ngon neu gaséh keu ulôn, hai teungku lakoe, padahai até droeneueh that-that jiôh nibak ulôn! Ka lhée goe droeneueh neupeumeuén ulôn, dan sampoe án saátnyoe droeneueh hán cit neupeugah pakon droeneueh keubit that teuga."
16 Tieb-tieb uroe Delila teutab mantong jimeurengek-rengek lagée aneuëk manyak ubak lakoe geuh nyan sira geupa sabe, sampoe Simson pi ka tunu geudeungoe nyang lagéenyan.
17 Akhé jih sabab hán ék le geudeungoe ureuëng binoe geuhnyan jimeu réengeuek sabe, teuma geucalitra kheueh nyang seubeuna jih ubak peurumoh gobnyan rahsia nyang seubeuna jih. "Ôk ulôn di ateueh uléenyoe hántom na keunong sikin cuko," geupeugah lé Simson. "Ulôn nyoe ka teujok ubak Po teu Allah sibagoe milék Gobnyan nyang khusos. Yoh lahé ulônyoe ka jeuet keu sidroe Nazir. Meunyoe ôk nyang na di ateueh ulée ulônyoe teucuko, teunaga ulôn laju gadôh; ulôn leumoh dan jeuet keu ureuëng biasa."
18 Delila ka teurasa bahwa Simson biet-biet ka geubuka rahsia até gobnyan. Sabab nyan geukirém laju habanyan ubak peunguasa-peunguasa ureuëng Filistin, "Neuteuka kheueh goenyoe nyang keuneuleuh. Sabab Simson ka geupeugah ubak ulôn asoe até gobnyan nyang sibeuna jih." Teuma awaknyan pi jiteuka laju jijakba péng keu Delila.
19 Óh lheueh geupeugah nyan, lé Delila laju geugusuek-gusuek Simson sampoe gobnyan teungeut di dalam pankée binoe geuhnyan, geuhôi laju ureuëng laén geuyue jak cuko ôk nyang tujoh boh untie nibak ulée lakoe geuhnyan. Óh lheuehnyan laju jiseksa Simson, sabab Simson ka gadôh teunaga gobnyan.
20 Laju geumeuhôi sira geudumpék ngon su nyang teuga, "Simson! Ureuëng Filistin ka trok!" Simson geubeudôh, dan geusangka gobnyan hase lheuh lagée watée nyang ka-ka. Gobnyan hana geuteupeue bahwa TUHAN ka geutinggai gobnyan.
21 Deungon nyan di ureuëng-ureuëng Filistin jijak drob laju gobnyan dan jicungkée bandua neuek mata geuh. Awaknyan laju jiba gobnyan u Gaza dan ji ikat gobnyan deungon dua krek ranté teumaga, dan jipeutamong laju gobnyan u dalam rumoh glab. Disinan gobnyan jiyue meukeureuja meugileng.
22 Teuma sidubnyan treb ôk di ateueh ulée gobnyan ka jipeuphon timoh lom teuma.
23 Bak si uroe ureuëng nyang mat kuasa di Filistin nyan jimeusapat keuneuk jipeuna khanuri raya sira jipeuseumah keureubeuen keu dewa awaknyan nyang nan jih Dagon. Awaknyan laju jimeunyanyoe, "Dewa geutanyoe ka geujok keu geutanyoe jeuet meunang ateueh Simson, musoh geutanyoe!"
24 Teungoh awaknyan jimeusuka ria, awaknyan jipeugah, "Gata ba kheueh laju Simson nyan keunoe mangat jihnyan jeuet keu barang teupeukém dan barang peuhina keu geutanyoe!" Teuma awaknyan laju jijak cok Simson nibak rumoh glab. Dan gobnyan pi laju jeuet keu beunda nyang hina ngon jipeukém lé awaknyan. Awaknyan jiyue gobnyan mangat geudong di lamkawan bandua boh taméh nyang raya. Bak watée ureuëng ramé nyan jikalon Simson, awaknyan jipujoe laju Dagon sira jimeunyanyoe lagéenyoe, "Dewa geutanyoe ka geupeumeunang geutanyoe ateueh musoh nyang ka jipeurusak nanggroe geutanyoe dan jipoh maté nyang lumpah that jai ureuëng geutanyoe."
26 Geupeugah lé Simson ubak aneuëk agam nyang peujak gobnyan, "Gata peulheueh kheueh jaroe ulôn nyoe mangat jeuet ulôn mumat ubak taméh-taméh nyang meutumpang nibak geudong nyoe, sabab ulôn keuneuk meusadeue disinan."
27 Geudongnyan peunoh meusak-sak ngon ureuëng ramé. Dan banlimong droe nyang mat kuasa ateueh Filistin nyan pi na didalam geudong nyan. Dan nibak tingkat ateueh nibak geudong nyan na ureuëng kira-kira 3.000 droe. Awaknyan banmandum jijak meunonton sira ji peuhina ateueh Simson.
28 Bak watée nyan kheueh Simson geumeu doá ubak TUHAN Po teu Allah; doá geuhnyan na kheueh lagéenyoe, "Ya TUHAN Nyang Mahamanyang, beuneutem kheueh neuingat keu ulôn. Neubri kheueh ya TUHAN teunaga sigoe teuk nyoe keu ulôn, ya Po teu Allah, mangat jeuet lôn peubuet dan ulôn ka hase ulôn balaih ateueh ureuëng Filistin nyang ka jicungkée ban dua aneuk mata ulôn."
29 Óh lheueh geupeugah lé Simson nyang lagéenyan geumat laju dua boh taméh teungoh nyang na teutumpang geudong nyan. Dan sira geumeu tumpang deungon jaroe wie nibak taméh nyang saboh dan jaroe uneuen gobnyan ubak taméh nyang saboh teuk,
30 gobnyan geumeuhôi lom, "Bah kheueh ulôn maté meusajan-sajan ngon ureuëng Filistin nyoe!" Dan deungon habéh teunaga laju geuyok-yok dan geutulak taméh-taméh nyang teungoh geu mumat nyan, dan geudong nyan pi reubah laju sampoe jitimpok u ateueh banlimong droe ureuëng nyang mat kuasa ateueh Filistin nyan meunan cit meusajan-sajan ngon ureuëng laén nyang na didalam geudong nyan banmandum maté jitimpok lé geudong nyang geutulak lé Simson nyan. Dan meunan kheueh Simson pi wafeuet cit meusigoe ngon geudong nyan meusapat disinan deungon ureuëng laén. Teuma bak watée gobnyan maté lé gobnyan ka geupoh maté ureuëng laén leubeh jai nibak watée gobnyan mantong udeb.
31 Óh lheuehnyan teuka kheueh laju bubena kawöm syedara gobnyan keu jijakcok manyét gobnyan. Manyétnyan laju jipeuwoe urumoh, dan jipeukubu laju u dalam kubu Manoah, bapak gobnyan. Kubu nyan na jih di lamkawan Zora dan Esytaol. Simson jeuet keupeumimpén ureuëng Israel dua ploh thon treb jih.


text:
Keuluaran
Chapter 16
Óh lheuehnyan banmandum umat Israel jijak nibak Elim, dan bak tanggai limong blaih buleuen nyang keudua óh ka lheueh awaknyan jitinggai nanggroe Meusé, trok kheueh laju awaknyan ubak padang guron nyang nan jih padang pasi Sin, teumpat nyan teuduek jih lamkawan Elim ngon Gunong Sinai.
2 Lam padang pasi nyan awaknyan mandum meukrôb-krôb ubak Nabi Musa ngon Nabi Harun.
3 Kheun awaknyan, "Leubeh gét meunyoe kamoe nyoe ka maté geupoh lé TUHAN di nanggroe Meusé. Disideh sihana-hana jih kamoe mantong jeuet kamoe duek sira kamoe pajoh eungkot sie ngon ruti sitroe-troe jih. Teuma bak saát nyoe droeneueh ka neuba kamoe keunoe mangat kamoe banmandum maté sabab keunong deuk."
4 Feureuman TUHAN ubak Nabi Musa, "Jinoenyoe Ulôn peutreun peunajoh nyang meulimpah ruwah lagée ujeuen keu gata banmandum. Tieb-tieb uroe gata harôh tapeusapat peunajoh nyan siseb-seb jih keu siuroe pajoh. Deungon cara lagée nyan Ulôn keuneuk ujoe umat Ulôn mangat jeuet Lôn teupeue peu kheueh awaknyan taát ubak peue-peue nyang ka Ulôn peurintah atawa hana?
5 Bak uroe nyang keunam awaknyan harôh ka jipeusapat peunajoh nyan dua goelipat le jih."
6 Dan geupeugah kheueh lé Nabi Musa ngon Nabi Harun ubak mandum ureuëng Israel nyan, "Seupôt nyoe gata mandum ta teupeue bahwa TUHAN kheueh nyang ba gata geupeuteubiet lam nanggroe Meusé.
7 Singoh beungoh teuma gata ngieng cahya TUHAN teuka. TUHAN geudeungoe gata beungéh-beungéh ubak Gobnyan; nyoe, ubak TUHAN, sabab kamoenyoe nyang kamoe peubuet peue-peue nyang geupeurintah ubak kamoe.
8 TUHAN teuma geubri keu gata eungkot sie óh watée uroe seupôt, dan geubri ruti óh watée beungoh sampoe gata banmandum troe, sabab TUHAN ka geudeungoe gata beungéh-beungéh ubak Gobnyan. Nyang sikeubiet jih, meunyoe gata beungéh-beungéh ubak kamoe, gata pih beungéh-beungéh ubak TUHAN."
9 Óh lheueh nyan Nabi Musa geupeugah ubak Nabi Harun, "Neuyue kheueh bak awaknyan mangat banmandum jijak meuhadab ubak TUHAN, sabab TUHAN ka geudeungoe awaknyan jimeuseurapa."
10 Teungoh Nabi Harun geumeututoe ngon awaknyan mandum, awaknyan laju jingieng lam padang pasi hana jisangka-sangka cahya TUHAN leumah lam awan miga.
11 Feureuman TUHAN ubak Nabi Musa,
12 "Ulôn ka Lôn deungoe ureuëng Israel jimeurapa. Peugah kheueh laju ubak awaknyan bahwa óh watée uroe ka seupôt eunteuk awaknyan ka jeuet jipajoh eungkot sie, dan óh watée beungoh awaknyan jeuet jipajoh ruti sampoe án troe. Dan awaknyan teuma jiteupeue bahwa Ulôn kheueh TUHAN, Allah awaknyan."
13 Óh watée uroe ka seupôt, jiteuka kheueh ubak khimah awaknyan cicém puyoh nyang lumpah that jai hana teukira, sampoe khimah awaknyan ka habéh seupôt jitôb lé cicém-cicém puyoh nyan, dan óh watée beungoh jitreun teuma iémbon bansikeulileng khimah awaknyan.
14 Watée iémbon nyan meuasab, leumah kheueh laju lam padang pasi sapeu-sapeu hi nyang lipeh lagée sisék dan halôh lagée iémbon nyang ka kreueh.
15 Watée ureuëng Israel jingieng atra nyan, awaknyan hana jiteupeue peue atra nyan. Teuma jiteumanyong kheueh awaknyan sabe keudroe-droe, "Peue atra nyan?" Dan Nabi Musa laju geupeugah ubak awaknyan, "Nyan kheueh peunajoh nyang geubri lé TUHAN keu gata.
16 TUHAN geupeurintah maséng-maséng gata tapeusapat bubeseb nyang peureulée, na kheueh dua arée keu tieb-tieb anggota keuluwarga."
17 Ureuëng Israel laju jipeubuet lagée nyang geuyue lé Nabi Musa nyan, teuma na cit nyang peusapat leubeh nibak dua arée keu sidroe ureuëng dan na teuma nyang kureueng.
18 Watée atra nyan jisukat lé awaknyan, teunyata ureuëng nyang jipeusapat leubeh le, hana nyang leubeh, dan ureuëng nyang peusapat bacut, hana kureueng. Maséng-maséng awaknyan jipeusapat sidub nyang jipeureulée.
19 Nabi Musa geupeugah ubak awaknyan, "Soemantong ureuëng jih hana jeuet jikeubah peunajoh nyan keu singoh bahpi atranyan bacut sagai."
20 Teuma na cit meupadubdroe ureuëng lamkawan awaknyan hana jipakoe peue nyang geupeugah lé Nabi Musa nyan. Jikeubah cit siparo nibak peunajoh nyan. Óh singoh beungoh teunyata peunajoh nyan ka meu-ulat dan mubée khiéng; deungon na lagée nyan Nabi Musa ka jeuet keubeungéh ubak awaknyan.
21 Tieb-tieb beungoh awaknyan jipeusapat peunajoh nyan sidub nyang awaknyan peureulée, dan meunyoe ka jipeuphon seu-uem, peunajoh nyang na tinggai bak tanoh nyan laju caye meuliléh.
22 Bak uroe nyang keunam awaknyan peusapat peunajoh nyan dua goelipat le jih, na kheueh peuet arée keu sidroe ureuëng. Banmandum peumimpén awaknyan jiteuka dan jijak bri tée hainyan ubak Nabi Musa.
23 Geupeugah lé Nabi Musa ubak awaknyan, "Nyoe kheueh peurintah TUHAN: Singoh na kheueh uroe khusos keu meureuhat, sabab nyan na kheueh uroe Sabat, uroe nyang teupeuseumah ubak TUHAN. Peue nyang keuneuk gata panggang nibak uroe nyoe, panggang kheueh, dan peue nyang keuneuk gata reubôh nibak uroe nyoe, reubôh kheueh. Nyang leubeh nibak nyang teupeureulée keu uroe nyoe, peungkréeh kheueh keu singoh."
24 Dan peunajoh nyang leubeh nyan awaknyan keubah keu singoh lagée nyang geupeugah lé Nabi Musa; peunajoh nyan hana jeuet keubasi dan hana teuma meu-ulat.
25 Nabi Musa geupeugah, "Nyoe kheueh peunajoh keu uroe nyoe, sabab uroenyoe na kheueh uroe Sabat, uroe meureuhat keu teuhoreumat TUHAN, dan gata hana teuma gata teumé peunajoh nyan bah mubacut pi diluwa khimah nyoe.
26 Nam uroe treb jih gata harôh tapeusapat peunajoh, teuma bak uroe nyang keutujoh na kheueh uroe meureuhat, dan hana peunajoh nyang jitreun nibak uroe nyan."
27 Bak uroe nyang keutujoh na padub droe ureuëng Israel keuneuk jijak peusapat peunajoh, teuma awaknyan hana jiteumé sapeue.
28 Dan TUHAN laju meufeureuman ubak Nabi Musa, "Sampoe ánpajan gatanyoe hana tatem taát ubak peue-peue nyang ka Ulôn peurintah?
29 Ingat kheueh bahwa Ulôn ka Lôn bri ubak gata siuroe keu gata piôh meureuhat. Nyang kheueh sabab jih bak uroe nyang keunam Ulôn bri peunajoh nyang seb keu dua uroe. Bak uroe nyang ketujoh soe mantong ureuëng harôh tinggai lam rumoh, dan hana jeuet jiteubiet."
30 Sabab nyan kheueh bak uroe nyang keutujoh awaknyan hana jimeubuet.
31 Peunajoh nyan jiboh nan manna lé ureuëng Israel. Hijih lagée aneuëk bijéh nyang ubit-ubit wareuna jih putéh dan rasa jih lagée juadah nyang teupeugét teuboh meunisan.
32 Nabi Musa geupeugah, "TUHAN geuyue ubak geutanyoe mangat tacok leubeh kureueng dua arée manna keu teukeubah tatinggai keu keuturonan geutanyoe, mangat awaknyan singoh jiteumé kalon peunajoh nyang geubri lé TUHAN ubak geutanyoe di padang pasi, watée geutanyoe geupeuteubiet lam nanggroe Meusé."
33 Nabi Musa geupeugah ubak Nabi Harun, "Neucok kheueh saboh beulangong, neupeutamong laju leubeh kureueng dua arée manna lam beulangong nyan dan neukeubah laju dikeue TUHAN keu geukeubah keu keuturonan geutanyoe."
34 Teuma lé Nabi Harun laju geukeubah beulangong nyan dikeue Peuto Peujanjian keu teukeubah paih deungon janji TUHAN ubak Nabi Musa.
35 Manna nyan ka jeuet keupeunajoh ureuëng Israel peuet ploh thon treb jih, sampoe awaknyan trok u Kanaan, bak teumpat awaknyan tinggai teutab. (
36 Sinukat barang nyang padek nyang lazem jipeuguna lé ureuëng bak jamén nyan, asoe jih na dua ploh arée.)


text:
Surat Luqman
Surat Luqman (bahsa Arab: لقمان, Luqman, "Luqman Al-Hakim") nakeuh surat nyang keu-31 lam Al-Qur'an nyang jeumeulah ayat lam surat nyoe nakeuh 34 ayat. Surat Luqman nyoe rôh lam kawan Surat Makkiyah, nyang neupeutrön lheuh Surat Ash-Shaffat. Geupeunan ngön surat Luqman saweub geumeunarit bhah udép Luqman Al-Hakim bak geupeurunoe aneukgeuh.
Asoe suratPeusaneut
- Meuiman
- Al-Qur'an nakeuh peutunyok ngön rahmat nyang jeut geurasa lé ureueng-ureueng nyang meuiman.
- Keuadaan di langèt ngön di bumoe nakeuh tanda-tanda kuwasa Allah.
- Manusia hana geupeuseulamat lé Allah meunyoe hana seumatéh ngön geupeubuet pue-pue nyang neuyue lé Allah.
- Allah neuteupue 5 boh peukara nyang gha'éb.
- 'Èleumèe Allah ban dum rôh lam buet nyang lahé ngön nyang batén.
- Hukôm
- Tanyoe wajéb seumatéh keu ban duwa ureueng chik.
- Parèntah keu ban dum ureueng mangat geujaga peuneujeut Allah.
- Parèntah keu ban dum ureueng mangat seumatéh keu Allah.
- Riwayat
- Riwayat Luqman Al-Hakim, 'èleumèe ngön hikmah nibak gobnyan.
- La'én-la'én
- Ureueng nyang sisat nibak jalan Allah.
- Timplak keu ureueng musyrék nyang hana jiseumah po nyang ka geupeujeut ureueng nyan.
- Peuseunang haté Nabi Muhammad bak buet hana göt ureueng musyrék.
- Ni'mat ngön karônia Allah han ék tabileueng.
NèPeusaneut
- (Indônèsia) Al-Qur'an dan Terjemahannya. 1978. Jakarta: Departemen Agama Republik Indonesia.
Peunawôt luwaPeusaneut
- (Indônèsia) Tafsir Ibnu Katsir.


text:
Nabi Isa
Nabi Isa As aneuk siti Maryam Binti Imran, siti Maryam nakeuh salah sidroe ureung inong nyang that saleh.
Siti Maryam geu peutimang lé Nabi Zakaria As, Siti Maryam neu peu teumpat lam mihrab, bak saboh teumpat lam mesjid, nyang hana meusidroë ureuëng pih nyang tamong keunan seula'én Nabi Zakaria As. Beuët Siti Maryam lam mesjid nyan nakeuh geu ibadah keu Allah deungon sunggôh-sunggôh nyang hana soë ék bandéng ngon ureuëng la'én bak masa nyan.
Barô na geuteubiet nibak meuseujid nyan meunyona hajad atawa ka trôh halangan/haid geuh. Beutôy-beutôy ureuëng that ta'at Siti Maryam.
Lahé Nabi Isa[peusaneut | peusaneut nè]
Nabi Isa geupeulahé u donya lé Allah deungon hana ayah, teutapi deungon cara geupruh roh le malaikat Jibril As lam rahim Siti Maryam. Lagè nyang na meutuléh lam Alqur'an, surat Al-Ambiya ayat 89-91


text:
Celotehan Apa Raban di status FB, Lucu Tapi “Pedas”
ABN.Id|Banda Aceh – Akun Face Book “Apa Raban” adalah salah satu akun yang selalu memposting status dalam bahasa Aceh. Tak terkecuali baik kritikan maupun saran atau berbentuk lelucon, namun tulisan status dinding selalu diisi dengan bahasa Aceh.
Informasi yang diperoleh media ini dari berbagai sumbet, bahwa Pemilik akun facebook “Apa Raban” itu merupakan pemilik web site “Nasaja berita.com” dimana berbagai konten dalam web site tersebut ditulis dalam bahasa Aceh.
Senin pagi (15/2) Apa Raban, melalui akun FBnya memposting sebuah status dalam jumlah kosakata yang lumanyan banyak dan terdiri dari beberapa paragraf. Tulisan dalam bahasa Aceh itu membahas persoalan “politik” tolak tarik jadwal Pilkada Aceh untuk periode mendatang.
Diujung tulisan tersebut pemilik setatus juga melampirkan sebuah gambar, dalam gambar tersebut tampak seorang pria berdiri diatas pelepas daun pisang ala antraksi pesulap.
“Kiban, pu ka mulai leumah caröng siangen, nyang bahwa h’anjeut ta cok merdeka ngön mou dan uupa pu lom calitra cok merdeka ngön parlok?
Nyan atra h’ana ju. ( Bagaimana, apa sudah mulai tampak cerdas sedikit, bahwa tidak bisa mengambil merdeka dengan MoU dan UUPA apalagi kita bahas memperoleh merdeka dengan parlok ? Itu tidak ada sama sekali- read) tulis Apa Raban pada pragraf pergama setatusnya.
Pragraf selanjutnya Apa Raban menjelaskan soal perjuangan melalui parlok (Partai Lokal) Aceh.
“Kalheuh lapan gö jruek ka ta peugah. ‘Oh ta peugah, sabé di ureung gata kheun keu Apa pengkhianat bak masa nyan, sampé ka beu-ö bak ta peugah nah. ( sudah delapan kali gagal pun, dinasehati, selalu kalian menuding “Apa” pengkhianat pada masa itu, sampai sampai sudah bosan dinasehati), tulis Apa Raban.
“Ijih meunoe, timang lam asoe MoU dan UUPA nyang bahwa hukôm paléng tinggi lam neugara nyoe na keuh Pancasila ngön UUD 1945. Teuma Qanun UUPA pat iduek? Nyan saban lagèr Perda (Peuratôran Daerah) bak gob, teuma kön leumiek ju meunyo keuneuk pök UU di Nasional. ( Begini, Sudah jelas dalam isi MoU dan UUPA bahwa aturan tertinggi di negara ini adalah UUD 1945. Jadi Qanun UUPA ada posisi dimana ?, itu sama dengan peraturan daerah di daerah lain, jadi kan sangat lemah bila ingin mendobrak UU Nasional-read) tulis apa di paragraf ke tiga.
Pada pargaraf ke empat, Apa Raban memberikan pandangannya, bahwa sejumlah status yang diperoleh Aceh saat ini merupakan upaya menjinak masyarakat Aceh, bahkan kekhususan yang diberikan untuk Aceh jauh melebih dari daerah lain yang pernah diberikan status kekhususan.
“Teuma lagèe haba nyan, untuk peuseuiet ureung Aceh, maka di pusat jibrie saboh keistimewaan+kekhususan lom untuk Aceh lam hai atô daerah droe (asai bèk meulanggéh ngön UU, UUD, atawa Pancasila). Meunyo Jakarta ngön Papua meureumpök Daerah Khusus, Jogja meuteumè Istimewa, Aceh leubèh bak awak nyan lhèe. Lheuh istimewa, khusuih lom. Nyan sidum. (jadi demikian hal itu guna untuk menjinak masyarakat Aceh, bahkan Aceh lebih tinggi statusnya dari daerah Jogya dan Papua, yang penting tidak mengangkangi UU, UUD 1945 atau Pancasila, demikian-read),” terang Apa raban.
“Teuma, nyang inti Apa keuneuk peugah nakeuh, beucaröng-caröng ureung urôih nanggroe. Pu keuh dewan legislatih atawa eksikutih. Kön caröng peungeut rakyat nyang ka ngeut, tapi caröng untuk peucaröng, peumaju dan peukuat Aceh seubagoe saboh nanggroe atawa daerah lam neugara Indoneh. ( inti dari pembicaran ini adalah pandai pandailah yang mengurus negeri/daerah. Baik Legislatif maupun eksekutig. Bukan pandai membohongi rakyat yang bodoh, tapi pandai untuk pandai, memajukan dan perkuat Aceh sebagai sebagau daerah di dalam bingkai NKRI- read),” kritik Apa Raban.
Apa Raban juga mengakui peran dari pada Mou Helsinki, dimana dengan adanya MoU tersebut, kini Aceh sudah aman tidak ada lagi konflik. Apa juga menyarankan agar masyarakat Aceh kembali bersemangat dan bekerja dengan giat, demikian halnya dengan pejabat daerah atau pemimpin mampu memberikan keadilan kepada masyarakatnya dalam segala bidang.
“Nyang MoU Helsinki teutap saboh syukôr sit. Nikmat Poe teuh Tuhan brie, nanggroe ka damè, h’ana lé tajak gulam beudé dan ta timbak-teumimbak meuawai-awai maté. ( MoU Hesinki itu merupakan sebuah hal yang patut disyukuri, karena daerah saat ini sudah aman dan tidak lagi harus bertikai- read),” tulis Apa Raban.
“Maka useuha lé geutanyoe rakyat bèk lé meuaké, seureuta awak urôh nanggroe ngön rakyat seukalian hai beu jeut keu pemimpin nyang adé. (Maka usaha kita masyarakat jangan lagi bermalas malasan dan bagi pemimpin hendaknya selalu adil dalam berbagai hal kepada rakyatnya -read) demikian harap Apa raban. (Redaksi)
Penulis/Editor : Dahlan
Sumber : akun FB Apa Raban


text:
1 Samuel
Chapter 28
Na meupadub treb teuma óh lheuehnyan di ureuëng Filistin jikrah lom pasokan jih keu jijak prang ureuëng Israel, dan Akhis jipeugah ubak Nabi Daud, "Teuntée droeneueh muphom droeneueh dan aneuëk buah droeneueh harôh neumuprang neudong blaih ulôn."
2 Geujaweueb lé Nabi Daud, "Nyan ka teuntée ya Teungku Amphon, eunteuk Teungku Amphon jeuet neukalon keudroe peue nyang hase jipeubuet lé namiet Teungku Amphon nyan." Laju geupeugah lom lé Akhis, "Ka gét meunyoe meunan! Droeneueh ulôn angkat jeuet keu peungawal ulôn nyang teutab."
3 Samuel ka meuninggai donya, dan gobnyan jipeuratok ngon jipeuba-é lé banmandum rakyat Israel dan jipeukubu di Rama, banda gobnyan keudroe. Napadub na treb nyang ulikot Raja Saul ka geu use di Israel banmandum tukang tanueng nyang carông jingieng keutika meunan cit geu use teuma si tukang sihé nyang carông jihôi areuwah.
4 Teuma bak watée tantra Filistin jimeusapat dan jipeudong khimah tô ngon banda Sunem, Raja Saul pih laju geupeusapat ureuëng Israel, dan awaknyan laju teuma jipeudong khimah nibak Gunong Gilboa.
5 Bak watée Raja Saul deuh geukalon tantra Filistin nyan, gobnyan ka jeuet keu yo ngon teumakot that-that.
6 Laju gobnyan geulakée peutunyok ubak TUHAN, teuma TUHAN hana geujaweueb doá geuh nyan, bah kheueh nyan deungon meulumpo meunan cit deungon cara geungui Urim dan Tumim atawa pih meulalu nabi-nabi.
7 Sabab nyan Raja Saul laju geupeugah ubak dumna peungawai gobnyan, "Tajak mita kheueh laju sidroe dukon nyang inong nyang carông jihôi areuwah, ulôn teuma lônjak ubak jihnyan keu lônjak lakée peutunyok." Awaknyan jijaweueb, "Di En-Dor na tabeb nyang lagée neupeugah nyan."
8 Lé Raja Saul laju geumeunyamar mangat bék jiteupeue lé gob. Deungon jiseutôt lé dua droe ureuëng agam, geubeurangkat kheueh gobnyan dan trok kheueh teuma gobnyan u rumoh nyang geumita nyan óh ka watée malam teuka. Teuma geupeugah lé Saul, "Gatahôi kheueh laju areuwah ureuëng nyang teuma ulôn teuôh nan jih nyoe, dan talakée kheueh mangat jihnyan jitem ramai peue nyang teuma teujadi."
9 Ureuëng tabeb nyan jijaweueb, "Teuntée Teungku pih neuteupeue bahwa Raja Saul ka geu use di Israel banmandum dukön nyang carông meuramai dan nyang carông teuma jihôi areuwah. Pakon teuma Teungku neupeuceulaka ulôn sampoe ulôn neupoh maté?"
10 Lé Saul geumeusumpah, "Deumi TUHAN nyang udeb, ulôn meujanji bahwa gata hana teuhuköm sabab tapeubuet hainyoe."
11 Ureuëng nyan jitanyong, "Areuwah soe kheueh nyang harôh ulôn hôi keu Teungku Amphon?" Geujaweueb lé Saul, "Areuwah Samuel."
12 Bak watée ureuëng inong nyan geukalon Samuel, gobnyan laju jita-uk dan jipeugah ubak Raja Saul, "Keupeue Teungku neu peungeuet ulôn? Teungku Amphon kheueh rupari nyang Raja Saul nyan!"
13 Geujaweueb lé Raja Saul, "Bék ta-takot! Tapeugah mantong peue nyang ka gata kalon!" Ureuëng inong nyan jipeugah, "Deuh ulôn ngieng roh na teuka nibak bumoe."
14 Geutanyong lé Raja Saul, "Pakriban hi jih?" Geujaweueb lé gobnyan, "Na sidroe ureuëng agam nyang ka tuha, gobnyan teuka deungon geungui bajée jubah." Bak watée nyan geuteupeue lé Raja Saul bahwa nyan na kheueh Samuel, dan gobnyan laju geusujut geuhoreumat ubak geuhnyan.
15 Óh ka lheuehnyan Samuel geupeugah ubak Saul, "Kepeue gata peukaru ulôn? Keupeue teuma neuhôi ulôn nyoe lom?" Geujaweueb lé Saul, "Ulôn lumpah that bingong sabab ka jiprang lé ureuëng Filistin, seudangkan Po teu Allah ka geutinggai ulôn. Ulôn hana geutem seuôt le lé Gobnyan, bah kheueh nyan meulalu nabi-nabi, meunan cit meulalu lumpo. Sabab nyan ulôn lakée ubak Bapak, mangat Bapak neupeugah peue nyang harôh ulôn peubuet."
16 Geupeugah lom lé Samuel, "Keupeue guna jih ulôn neuhôi seudang kan TUHAN ka geutinggai gata dan jeuet keu musoh gata?
17 TUHAN ka geupeubuet nyan u ateueh gata lagée nyang ka geupeugah nyan ubak ulôn. TUHAN ka geucok keurajeuen Israel nibak jaroe gata dan geubri keurajeuen nyan ubak Nabi Daud.
18 Gata ka talawan peurintah TUHAN dan hana tatem peubinasa ureuëng Amalek meunan cit ngon banmandum hareuta milek awaknyan. Nyang kheueh sabab jih gata lagée tarasa nyan geupeusaneut lé TUHAN.
19 Gata dan ureuëng-ureuëng Israel teuma geuseurah ubak ureuëng Filistin. Singoh beungoh gata dan aneuëk-aneuëk agam gata teuma tameusapat deungon ulôn; bahpi banmandum tantra Israel pi geuseurah lé TUHAN keu ureuëng Filistin."
20 Bak watée nyan cit teuma, Raja Saul reubah teugageueng ateueh tanoh lagée ureuëng jitak lé geulanteue, sabab gobnyan leumpah that teukeujot geudeungoe haba Samuel nyan. Dan lom teuma gobnyan ka leumoh that-that, sabab hana geupajoh sapeue ka siuroe simalam.
21 Tabeb nyan laju jipeurab ubak Raja Saul dan deuh geukalon Raja Saul nyan gét that bingong: sababnyan tabeb inong nyan jipeugah ubak gobnyan, "Teungku Amphon, ulôn ka ulôn keureubeuen peue nyang Teungku Amphon lakée.
22 Lé sababnyan, bah kheueh Teungku Amphon neupeukabui teuma peue nyang ulôn lakée; neupajoh kheueh nyoe na bacut peunajoh nyang teuma ulôn keubah keu Teungku Amphon mangat Teungku Amphon hase neujak lom meuneujak Teungku Amphon."
23 Raja Saul geutulak dan geupeugah gobnyan hana geutem makheun. Teuma óh ka lheueh banmandum peungawai gobnyan jipaksa gobnyan mangat jitem cit makheun, awaknyan laju jiturot. Geubeudôh laju nibak tanoh teumpat gobnyan reubah nyan dan geuduek laju di ateueh meulasah.
24 Deungon reujang that ureuëng inong nyan laju jijak sie aneuëk leumô jihnyan nyang teumbon dan jicok teupông laju jiramah-ramah, teupông nyan jipeuget laju jeuet keu ruti nyang hana meurago.
25 Óh ka lheuehnyan laju jipeuhidang peunajoh nyan ubak Raja Saul dan peugawée-peugawée gobnyan, laju awaknyan geumakheun. Óh lheuehnyan jijak kheueh awaknyan nibak malam nyan cit teuma.


text:
Keuluaran
Chapter 34
Feureuman TUHAN ubak Nabi Musa, "Gata peuet laju dua boh batée tuléh lagée atra awai. Ateueh batée nyan teuma Ulôn tuléh tutoe haba nyang saban lagée haba bak batée nyang ka gata peubeukah nyan.
2 Beusiab-siab kheueh singoh beungoh gata jak teungoh Gunong Sinai dan gata meuhadab Ulôn bak pucak gunong nyan.
3 Hana meusidroe pih nyang jeuet jiseutôt ngon gata atawa jidong bak sagoe toh mantong ateueh gunong nyan. Leumô-leumô dan bubiri-bubiri bék gata peubiyeu jimeurot naleueng bak gaki gunong nyan."
4 Óh lheuehnyan Nabi Musa laju geujak peuet dua boh keupéng batée, dan óh singoh beungoh mantong seuboh that laju geuba batée nyan geupeuteungoh ateueh Gunong Sinai lagée nyang ka geupeurintah lé TUHAN ubak gobnyan.
5 Dan geutreun kheueh TUHAN nibak saboh gumpai awan; TUHAN laju geudong ngon Nabi Musa nibak teumpat nyan, dan laju geupeugah nan Gobnyan nyang suci, na kheueh TUHAN.
6 Óh lheuehnyan TUHAN laju geujak dikeue Nabi Musa sira geupeugah lagée nyoe, "Ulôn nyoe TUHAN, na kheueh Allah nyang peunoh ngon murah até dan gaséh sayang. Geunaséh Ulôn meulimpah-limpah, Ulôn nyoe seutia dan hana bagaih beungéh.
7 Ulôn teutab Ulôn gaséh meuribée-ribée keuturonan dan Ulôn peuamphon ureuëng nyang salah dan desya-desya; teuma ureuëng nyang meusalah sagai-sagai hana Ulôn peubeubaih nibak huköman, dan Ulôn huköm teuma aneuëk-aneuëk jih meunan cit cucoe-cucoe jih sampoe trok ubak keuturonan nyang keu lhée dan nyang keupeuet sabab desya ureuëng syiek awaknyan."
8 Bak watée nyan cit teuma Nabi Musa geusujut sira geuseumah.
9 Geupeugah lé Nabi Musa, "TUHAN, meunyoe Droeneueh beutôi-beutôi neugaséh ulôn, ulôn lakée, beuneutem kheueh TUHAN neujak meusajan ngon kamoe. Bansa nyan beutôi kreueh that ulée, teuma neupeuamphon kheueh buet nyang jeuhet dan desya kamoe dan neuteurimong kheueh kamoe sibagoe umat Droeneueh keudroe."
10 Feureuman TUHAN ubak Nabi Musa, "Jinoenyoe Ulôn peugét peujanjian ngon bansa Israel. Dikeue mata awaknyan Ulôn teuma Lôn peutahe ngon buet-buet nyang ajaéb nyang gohlom na peureunah jipeubuet lé bansa yoh mantong na ateueh rhueng bumoe. Banmandum bansa teuma jikalon buet-buet nyang ajaéb nyang Ulôn peubuet, sabab Ulôn, TUHAN teuma Ulôn peubuet sipeue-peue nyang paleng parah ateueh gata.
11 Taát kheueh huköm-huköm nyang Ulôn peugah ubak gata nibak uroe nyoe. Ulôn teuma Lôn use bansa Amori, bansa Kanaan, bansa Het, bansa Feris, bansa Hewi dan bansa Yebus bak watée gata tamaju.
12 Bék kheueh gata peugét janji ubak ureuëng-ureuëng lam nanggroe teumpat gata teuka, sabab nyan jeuet keupeurangkab nyang akibat jih mawöt ateueh gata.
13 Deungon lagée nyan, bék kheueh gata peubuet lagée nyan, teuma gata reulôh laju bubena mezbah-mezbah awaknyan, peuhanco bubena tugu-tugu keuramat awaknyan dan gata koh kheueh laju taméh-taméh Asyera, beurala awaknyan.
14 Bék gata seumah ilah nyang laén, sabab Ulôn nyoe TUHAN, na kheueh Po teu Allah nyang hana Lôntem jipeusa ngon peue mantong.
15 Bék gata peuna janji ngon bansa nanggroe nyan, sabab bak watée awaknyan jiseumeumah dan jipeuseumah keureubeuen keu ilah-ilah awaknyan, awaknyan teuma jipakat gata, dan gata teuma gata turot.
16 Meunyoe aneuëk-aneuëk gata jimeukawen ngon ureuëng-ureuëng inong bansa aséng, awaknyan teuma jirayu lé ureuëng-ureuëng inong nyan keu jitinggai Ulôn dan jiseumah ilah-ilah awaknyan.
17 Bék gata peugét atawa gata seumah ilah-ilah nyang teupeugét nibak logam.
18 Peuraya kheueh Khanuri Ruti Nyang Hana Meurago. Lagée nyang ka Ulôn peurintah ubak gata, gata harôh gata pajoh ruti nyang hana meurago nyang treb jih tujoh uroe nibak buleuen Abib, sabab lam buleuen nyan gata tinggai nanggroe Meusé.
19 Tieb-tieb aneuëk agam lahé nyang tuha dan beulatang agam nyang phon lahé nyan na kheueh atra Ulôn,
20 teuma gata harôh gata teuböih aneuëk keuleudée nyang phon lahé deungon cara gata peuseumah saboh aneuëk bubiri keugeunantoe jih. Meunyoe hainyan hana gatatem teuboih, takue keuleudée nyan harôh gata wiet. Tieb-tieb aneuëk agam gata nyang tuha harôh gata teuboih. Hana meusidroe pih nyang jeuet jijak ubak Ulôn meunyoe hana jiba peuseumahan.
21 Na nam uroe watée teumeubuet; bék kheueh meubuet bak uroe nyang keutujoh, bah kheueh bak musém meu-uéue atawa musém mupot.
22 Peuna kheueh Khanuri musém Mupot nyang raya bak watée gata peuphon pot hase phon nibak boh gandom. Dan meunan cit gata peuna kheueh Khanuri Jambo Ôn nibak akhé thon, watée gata pot boh-boh kayée.
23 Lhée goe lam sithon banmandum ureuëng agam harôh jiteuka jijak seumah Ulôn, TUHAN, Allah Israel.
24 Óh ka lheueh Ulôn use bansa-bansa dikeue gata dan Ulôn peuluwah daerah gata, hana meusidroe pih nyang jijeuet reupah nanggroe gata watée gata tajak peuna Khanuri Ruti Hana Meurago, Khanuri Mupot dan Khanuri Jambo Ôn.
25 Bak watée gata tapeuseumah beulatang peulara nyang teusie, bék gata peuseumah peue mantong nyang teuboh rago. Beulatang peulara nyang teusie keu keureubeuen peurayaan Paskah harôh teupeuhabéh bak malam nyan cit teuma; hana jeuet tinggai sampoe óh singoh beungoh.
26 Tieb-tieb thon gata harôh gata ba u Rumoh TUHAN Allah gata wase nyang phon nibak tanoh gata. Sie aneuëk bubiri atawa aneuëk kaméng hana jeuet teutaguen ngon ié mom nang jih."
27 Feureuman TUHAN ubak Nabi Musa, "Tuléh kheueh tutoe haba nyan, sabab ngon dasai haba nyan, Ulôn peugét janji ngon gata dan deungon bansa Israel."
28 Peuet ploh uroe peuet ploh malam Nabi Musa tinggai disinan meusajan ngon TUHAN, dan sidubnyan treb gobnyan hana geumakheun dan hana geujieb ié. Tutoe haba peujanjian nyan, na kheueh Siploh Peurintah Allah, nyang teutuléh ateueh keupéng batée.
29 Watée Nabi Musa geutreun di ateueh Gunong Sinai sira geuba Siploh Peurintah TUHAN nyan, muka gobnyan muble-ble cahya sabab gobnyan ka meuhadab keue deungon TUHAN, teuma Nabi Musa keudroe hana geuteupeue bahwa muka gobnyan muble-ble cahya.
30 Nabi Harun meunan cit banmandum rakyat deuh jikalon bahwa Nabi Musa muble-ble cahya muka gobnyan, dan awaknyan teumakot jipeurab ubak gobnyan.
31 Teuma Nabi Musa laju geuhôi awaknyan, dan Nabi Harun meunan cit banmandum peumimpén awaknyan jipeurab ubak gobnyan, dan óh lheuehnyan Nabi Musa laju geumeututoe ubak awaknyan.
32 Óh lheuehnyan banmandum rakyat Israel meusapat jikeulileng gobnyan, dan ubak awaknyan banmandum Nabi Musa laju geupeusampoe banmandum huköm nyang ka geubri lé TUHAN ubak gobnyan di ateueh Gunong Sinai.
33 Óh ka lheueh geumariet ngon awaknyan, Nabi Musa laju geutob muka geuh ngon ija.
34 Pajan mantong Nabi Musa geutamong lam Khimah TUHAN keu geujak meututoe ngon TUHAN, ijanyan laju geupeuhah sampoe gobnyan geuteubiet uluwa. Óh lheueh nyan laju geupeusampoe ubak bansa Israel banmandum peusan TUHAN,
35 dan awaknyan laju jingieng muka Nabi Musa muble-ble cahya. Dan geutob lom muka gobnyan sampoe ubak gileran seulanjut jih meunyoe gobnyan geujak meututoe ngon TUHAN.